url: =Lungdamna mangngilh kei ni ~ GS Pau :: ZOMI DAILY\nposted on 28 December 2014 at 10:39 am Lomkholna: Article\nLungdamna mangngilh kei ni\nEi mihingte in I cihtheih sim ciangin, I tunga thupha hong bawlte’ tunga lungdam koh kik ding kimangngilh kha pahpah hi. Tua hi a, tuni in, a beisa hun leh kumte a I tunga thupha hong bawlte’ tungah, ahithei zah in lungdam koh ding hanciam leng I ci hi.\nMikangte ’paunak ah, “Na lungdamna mangngilh ngei kei in” cih khat om hi. Kawlte’ paunak ah, “An kam khat bek nek ngei nangawn lungdamna mangngilh ngeilo ding” cih khat om hi. Ei Zomite’ paunak ah zong, “Ciimnuai a sa kibak, Geltui ah kithuk” cih khat mah om hi. A cihnopna a kibang vive hi a, lungdamna mangngilh ngeilo ding, hun lem peuh teh thukkik hamtang ding, cihna vive ahi hi.\nPasian tungah lungdamna mangngilh kei ni:\nPasian in “A lungdam thei lungtang” deih hi. Late (Psalms) Lai Siangtho gelhpa in, “Topa in kei tungah hong piak thupha tam lua ahih manin bangci thukkik zawh ding ka hi hiam?” na ci ngiat hi (Late 116:12).\nNu leh pate tungah lungdamna mangngilh kei ni:\nLeitung ah kumpi, mipil, mi minthang, mi khuasuak I cihte pen nu leh pa a thupi bawl, lungdamna a thukkikte vive ahi uh hi. Tate sung pan uzaw leh nauzaw tawh kisai loin, pianna nu leh pa a don, a kem peuhpeuh a nahlawh pek pah lel a, nuamsa pah lel uh hi. Tate pawlkhat in nu leh pa tungah a hehna teng uh phul niloh thei mawk uh hi. Tua bang mite daupai ngeilo uh hi. Tate in nu leh pate tungah itna leiba tampi mah kinei hi. Tua ahih manin I leitung pasian ahi nu leh pa tungah lungdamna mangngilh kei ni.\nI sia luite leh makai luite tungah lungdamna mangngilh kei ni:\nPilna I ngah nading in eite lai hong hilh ngei I sia luite leh I makai luite’ tungah ahi zongin, lungdamna koh ding mangngilh kei ni.\nEi’ tunga thupha hong bawl ngeite’ tungah lungdamna mangngilh kei ni:\nI neu tung pan hong makaih I ute, I sangkahna hong ente, nasep hong guante, nasep kipat nading sumbul ding hong piate, gamdang ah hong puakte, nuntak nading lampi hong honsakte, hih dinmun ciang I tun theih nading in thu leh neihsa tawh hong panpihte, I zin tunna innte, I nek I dawn ngeina innte khempeuh tungah lungdamna mangngilh kei ni. Hun khat peuh teh lungdamna thukkik hamtang ni.\nI haksat hunin hong huhte’ tungah lungdamna mangnhilh kei ni:\nIsrael kumpi hong suah ciangin David in haksatna a tuah lai in amah a don a kem Jonathan tungah lungdamna a thukkikna in ama’ suan leh khak sung pan a khebai Mefibosth, kumpi inn ah samsak a, a khan tawntung kumpipa’ sabuai tungah an nesak ngait hi (2 Sam 9).\nZomite pen hong kihuhhuh ta leh a lungdam thei mello, a deihbeh totote I hi pian hi. I u I nau khat in hong hehpih in hong huh teh ahi ding mah hi kici ziau a, kam bek tawh ahi phial zongin lungdamna kigen nuam hiau lo se hi. I nuntakzia tawm hong lem pian ciangin I haksat hun lai a hong huh ngei, hong buaipih ngeite khawng a thei nawnlo peuh I kineih thei hi. Mailam ah tua ci nawn kei ni.\nGS Pau’ gelh kitomlak ahi hi.\nLungdamna Aw, July 2014\nPrevious: Myanmar “Film Academy Award 2013” pahtawina kipia\nNext: Mitmuh tawh khentat pah kei in! ~ Nk Khanno


timestamp: atn

url: =Hitler a sih khitciang a zawlta neih kithei pan :: ZOMI DAILY\nHitler a sih khitciang a zawlta neih kithei pan\nposted on 14 April 2015 at 11:14 pm Lomkholna: Article, Pautunthang, Theihhuai\nLeitung galpi nihna hunlaia Germany makai Adolf Hitler in French numei khat gaai in zawlta nei cih kithei hi. Hih thu pen leitung galpi nihna hunlai a English galkap khat ii’ diary pan in ki mukhia hi. Hih thu London pana kihawmkhia thukizakna Daily Mail ah zong nungkum in kisuaksak khin hi.\nLeitung galpi nihna hunlaia galkap engineer khat Leonard Wilkes vankoihna sunga om dairy a tate nih Alan leh Gordon ten mu uh hi. Amah Leonard pen kum 1944 june kha a France gam Normandy a galkah masa ahi hi. Kum 76 pha in 1991 in sikhin zo hi.\nLeonard in hoih taka a koih a dairy ah hibang in gelh hi: “ September 30, 1944 in leitung galpi khatna hunlaia German galkap corporal Hitler teenna ah ka pai kha bilbel hi. Tua laia French numei khat in Hitler ta a paaina thu gen in tun a tapa pen French galkap ah pangin Germany do saan hi cih hong hilh hi” . Leonard tapa Alan in a pa’ vankoihna paih sawm mahleh a sunga dairy lamdangsa ahihmanin kemcing hi.\nA pa in kidona tawh kisai bangmah genpih ngei lo ci hi. A pa dairy a hih bang thu kigelh zong kuaman kan khollo dingin ummawh hi. Ahizongin nikum February kha in France gam thukizakna khat LePoint ten Hitler galkap ahih sungin France gam koi hiam aw khatah zawlta nei mai thei hi cih suaksak hi. Tua khitciangin aman zong apa’ dairy a thu kigelh genkhia pan bek hi.\nHitler zawlta neihna pen French numei Charlotte Lobjoie ahi hi. A tapa min zong Loret ahi hi. A zawlta pen kum 1918 in piang a Hitler tapa ahihlam thei lo hi. A nu’n a sih dek kuan kum 1950 ciangin genkhia hi. A nu gen dan in kum 1917 akipan in Hitler tawh kithuah ci hi. Tua hun lai tak tua numeinu kum 28 pha ta hi.\nTua kum june kha in gai in a suah khit ciang Hitler pen mundangah kisuan ci hi. Kum 1930 ciangin Loret innkuan khatah amau ta banga kep dingin pia in tua innkuan pan hong khangkhia hi. Loret in Galpi nihna hunlai in khatvei German galkap khatin anu lai tawh kituam van a piakna thu gen hi. A nu sih khitciangin a nu lim tuanna ah Hitler min kigelh zong mu hi. Loret pen kum 1985 in kum 67 pha in si hi. N.Pautunthang\nPrevious: Ki itna in midang muhdahna hilo ~ JK Kam\nNext: Tol kisawh ZU leh Tol kisawh lo ZU\nJohor ah Kawlgammi khatin Malaysia gammi khat temtawh dawtlum ~ ZD\nUSA, Tulsa pan Pa Dam Do Thang (Langzaang, Khupson beh) in hongnusia


url: =A hehpih huai Cora Pelaez nuntakna ~ Pau Tun Thang :: ZOMI DAILY\nposted on 11 August 2015 at 3:54 pm Lomkholna: Article, Pautunthang\nKum 1990 January kha a ni 4 na hong tun tawh kituak in Cora Pelaez zong Manila pan in lungdamna tampi tawh Kuwait hong tung hi. Cora pen a pa in kum sagih (7) bek a phak lai in sihsan hi. Tua akipan in a innkuan uh gentheihna tawh kidim hi. Cora- in a nu banah naupang nga(5) te neek leh dawn silh leh teen ding a ngaihsut hong kuul ta hi.Nasem dingin naupang lai sim mah leh seploh phamawh ahihmanin lo kuan zel hi.\nKum 1988 akipan Cora ii’ u pasal khatin Dubai ah motor hawl in tuaciangin a nuntakna uh hong nuam tuam zaw deuh hi.Khasimin dollar 150 khak zel hi.Tua tawh Cora- te innkuan in cik mah a amuh khak ngei loh uh buhsih leh aksa kaal khat in khatvei ne zo uh hi.Nuntak ngeina hong ban kik uh ahihmanin lungddam mah mah uh hi.Cora nu ingankhawi ding vawk thum leh lawi nih lei hi.\nNuam lua kisa in kalkhat sung tua a lopna nei uh hi.Kum 1989 August kha ciangin a innkuan sung uah siat tuahna hong om hi.Cora ii’ sanggampa Dubai ah Car accident in si hi.Cora ii’ nu in a tapa’ luang Dubai pana amau gam Philipines a lakna ding sum leh paai zong nei lo hi.Hihte innkuan sungthu a khasiat huai zia Arab mihau khat in za kha hi.A bei khempeuh tua mihaupa in piaksak ziau hi.\nA sanggampa sih khit ciangin Cora a unau lak ua upa pen hong hi ta hi.Manila khuapi a midangte nasep a zawnsak thei Agency khat ah Arab gam mun khat peuh a ompih nasem thei ding in a min va pia hi.Tua Agency ten Cora kiangah ama maiah nasep nop loh a nei lo mi 500 bang om ahihmanin lam-et huai lo cih gen uh hi.Ahizongin a lemtang a om zen zen le lah zonpih veve ding uh cih gen beh lai uh hi.\nTua kum November kha ciangin Cora ii’ nu a nawi ah aktui cia ding khat a bawk om hi.Sia vuan ten at – a chemotheraphy hih pah ding hoihsa uh hi.Tuabang hih nang sum lah Cora nu adingin vana gah mah bang hi.Siavuan ten ki-atna ding sum a neih kei leh sikdo taka a natna a thuak kuul ding cih ciang lo-ngal banagmah gen thei tuan lo uh hi.Tua pen Cora te innkuan adingin lungkhamna lianpi khat ahi hi.\nCora-zong Manila khuapi a nasep zong thei Agency te kiangah paikik hi.A nu nawi cancer a atna ding sum a neihloh lam uh leh a innkuan haksatna khempeuh uh va gen hi.Ama adingin nasep ding deihteel cih om thei lo in a muh bang bang a sep kuul hi.Sum manphatna Arab gam khawngah sep ding mu thei leh tua pan a nu kikep nang sum khak thei ding hi.Tua lo ngal bangmah lunggulh dang a neih loh lam gen hi.\nTuabanga a innkuan sung haksatna thu uh a gen tak ciangin tua Agency a sem Lebanese pasal khat in hehpih huaisa hi.Midang min aki gelhsa khat phiat in Cora ii’ min Arab gama nasem ding list ah hel sak hi.A passport zong office ah thehlut pah ding leh ni sawm khit ciang Kuwait ah a paitheih ding thu hilh hi.Cora in nasep a mu hi ta hi.\nCora, Kuwait a paima ni nih hunin a nu cancer ki at hi.Cancer nasia simta ahihmanin Siavuan ten Chemotheraphy tawh a dam zo diam cih gen hak sa uh hi.A ki-at khitciangun Siavuan pa’ sum dollar 5,000 Cora ii’ nu in bat a hi.Tua pen kha simin dollar 200 ta a louh ding hi mawk hi.Tua banah a meet za ah sawm nih(20% interest) sia vuan pa in lakbeh sawm lai hi.Cora in na asep ma in leiba Dollar 5,000 nei pah phot hi.\nA sepna ding Kuwait ah khasimin Dollar 300 sang ding hi.Tua lak pan 200 leiba louhna in pia leh 100 bek cian lai hi.Tua pen a innkuanpihte khak sawm hi.Kuwait pai dinga Vanleeng tungah hong tuan ciangin Cora a mittui hong luang hi.Tua pen lungdamna mittui hi zaw hi.Ama ngaihsutna ah anu sih ngaka om pen ki at ahihmanin a nuntak hun sawt tuam ding hi.\nLungdam mah mah ahihmanin Pasian kiangah kunin lungsim thu-ngetna nei hi.Kuwait a tun ciang a nasepna te pahtaakna a ngah theih nanga nasem dingin a lungsim bawl khawl hi.Tuabanga a sep leh khasum hoih ngah dinga, den cianga a unau nu college kah na ding sum khawlman dingin ki ngaihsun hi.\nCora-ii nasepna pen Kuwait gama Jahra kici mun ahi hi.A inn neinu pen mi hoih mah mah khat hi in maitai siusiau den hi.Cora adingin zong lawp huai diak leh kilawm hi.Innteek pa lah mi lungduai mah mah khat hi zawmah lai hi.Tua ahihmanin Cora adingin a noplohna ding bangmah om lo hi.Tuabang mi hoih a tuahkhak pen Cora zong lungdam mah mah hi.\nKhasim ni 28 hunin a khasum Philipines ah khak man den hi.A sum khak khit ninih sung khawng lungdam takin a nasep kawm in la bang sa thei hi.A ngaihsutna ah a sumkhak a innkuanpih ten na ngah ding, mehlim khawng lei dingin a inn uah na ne ding uh cih thei hi.Tua te a lungsim mitkha ah kilang ahihmanin a lungdam hi.July kha hong tun ciangin Cora ii’ awmna te nupa kum sima a zat zel bangun France gamah pai uh hi.\nTua inn lianpi sungah awmpih(nasem) mi li bek om uh hi.Huan cing vai(Indian) pen Cora leh midang ten zong tam hopih ngei khollo uh hi.Bazar ah a lawmngaih nu Sri Lanka (Sri Lankan)te khat tawh a ki muhnop manin paulap zongin paikhia ngitnget hi.An huan nu pen Pakistan(Pakistani) te hi in amah lah atate teng tawh buai khawp hi.\nTua lo midang khat Cora ii’ nampih (Philipinos) zong om in amah lah Cora sanga upa zaw tham khat hi.Tua ahihmanin Cora tawh ki tamthuah ngeilo uh hi.Tua Indian pa in lah Cora kiangah na meelhoih zawk man in hong hua ing.Ka lawmngaihnu pen nang tawh the in bawngpi mah bang hi ci mawk hi.Tua nasemte a pi leh pu zin kal in kitam hopih het lo uh hi.\nCora- pen lawmngaih zong a ngaihsun nai lo leh a nei nai lo nungak siangtho khat hi.Neek leh taak ding zongin kitaaklah ta dih hi.A khua uah a vengte un a melhoihna phat uh hi.Aman a meel a et nangin limlang gina zong neilo hi.Melhoih leh melhoih loh tawh buai man nai lo hi.July kha beikuan ciangin huan cing Indian pa in Iraq President Saddam Hussain-in gamgi kimah galvan tampi koih khol, Kuwiat hauhna meitui deihgawh ahihmanin sim(attack) vat thei cih gen hi.\nCora patau lua amuh ciangin vaipa(Indian) mah in Arab te pen a kam uh pha pongmawk in a tak in gamtang ngam ngei kei uh ci kik hi.Cora lau ahihmanin thuthak khawng ahih theih zah in ngai hi.A ompih a nmpih nu Arabic paua thuthak kisim te letkhia (translate) sak zel hi.A lawmnu pen kum 8 bang Kuwait ah om khin ahihmanin siam vanglak hi.A pu leh pi khualzin kaal in nasemte zingsang tho hak thei uh hi. Ka thu a kizat theih laitak ci mawk in sawt pipi ihmu bihbiah uh hi.\nAugust kha ni nih ni zan in Cora khanglo in lupna tung pan tho khia nai lo hi.A ging zei zai khat za hi.Thudon meel lo in mitsi kik hi.Kum nih ciang leave kha khat sung ngah thei bek ding ahihmanin a inn kuampihte kum khat leh a lang sung mu lo ding hi.A nu leh a sanggamte a lungsim ah hong kilang uh hi.A khua uah a ciah cianga innkuanpihte a puak ding khawng ngaihsun hi.Lungnuam takin tomvei sung ihmu kik sai hi.Nai kua kiim ciangin patauhna aw khat in phawng leu leu hi.Mang lang takin a lupna pan in tho vat hi. A puantual silh in thawm ginna lam manawh hi.\nHuan cingpa sisan naisan tawh tuibualna(Pool) ah a muh ciangin Cora kigaihvat zawzen hi.Galkap bangzah hiam khat thau tawi zong mu hi.Koi lam pana pai uh hiam cih bel theilo hi.Tuabanga cih nang thei lo in a om laitakin ann huan nu ama omna khengin tai phei zeza hi.Galkapte hong pai uh hi paitam lam pan tai khia un ci in kiko hi. Cora lau lua liang ahihmanin a tai sawm leh tang thei lo mawk hi.\nA ci liing gawp in taikhia thei lo citciat hi.Iraq galkap ten a taikhia man lo Cora kiang lam hong zuan uh hi.Cora in a cih nang thei lo in a lukun in kap hi.Iraq galkap ten lah hehpih cih thadah nuihsan zaw lai uh hi.Arabic pau tawh ki naak hopih mah mah uh hi.A gen uh thei lo ahihmanin a kikap lum dingsa in a innkuanpihte a lungsimah hong kilang uh hi.Amah lo in a innkuanpih ten ann neek ding bangci muh ding cih khawng ngaihsun man hi.\nCora-in bang kicih ding cih thei pak lo hi.Galkap ten sawn in zawt kawi kawi uh hi.A puantual a suahsak tak ciangun bel ngaihsutna khat nei thei lian hi.A tha neih zah in sihtha tawh kitawm hi.Ahizongin ama tha tawh tai khiat ding pen haksa lua hi.Galkap te amah sangin tha hat zaw banah tam zaw uh hi.Galkap pen a tawm pen in guk kim hi ding uh hi.A sawt lo in Cora in a puantual tangzo nawn lo hi.Galkap ten hawk khiatsak petmah ta uh hi.\nGuaktangin sual laitak a lum hi mawk hi.Galkap ten a thau te uh koih hoih phot zaw zen in 4 in a khut leh a khe ah len in adang khat in buan ta hi.Cora -a aw neihzah in awng gawp a, galkap ten ama’ puan tualpi mah tawh a kam hum sak uh hi.Cora pen nungak siangtho tangval a luppih ngei nai lo ahihmanin a sisan hong suak hi.Tua hangin galkapte a heh uh hiam a lawp uh hiam cih kithei lo a zongsang uh hiam kipan kik zel uh hi.Thum bangin nih vei tek buan(rape) uh hi.Mun tuamtuamah amau lemtan dan ciata buan uh hi mai veh aw, ta lawm lawm zen.\nCora-in amah a buante a khawl thei lo ding uh sa man hi.A sawt ciangin gim lua ahihmanin khua phawk nawn lo hi.Tuaciangin galkap ten zong paikhiatsan thei sam uh hi.A khanlawh ciangin huan cingpa nasa a tau a zak masak pen ahi hi.Et sawm in haksa pi in hong tho to in va pai phei hi.Huan cingpa in khua mel tui meel nap hawk nawn lo hi.A kam pan in sisan hong luang khia hi.A taksa pumpi liing hi.Tua khitciangin huan cingpa ‘ thawm daaita hi.\nCora in a si ahihlam thei siam hi.Galkapte hong kileh kik kha le uh cih ngaihsun ahihmanin haksa pi takin huan pan paikhia hi.Lopa bawk kawmah bu sim hi.Tang vet lo in tua ah a zingciang zingsang dong om hi. Cora-in zatu zatang tawh kikep a kuulzia thei hi.Ahizongin bangci hih ding cih leh kawilam zuan ding cih thei siam lo hi.Tua ahihmanin haksa pi takin inn sung lam manawh kik zaw hi.Kisialna kuangah tuilum dimsak in kidiah hi.Tuaciangin a liamna pan in si hong luang hi.\nTua kisilna ah a kidiahna pan a nawi muk vei lam om nawn lo cih phawk hi.A nu in tuivawt in tuivot in sisan luang khawlsak thei cih ahilh phawk ahihmanin tuilum pen tuivawt tawh khek hi.A tai leh a taw banah a gil na lua ahihmanin a nawi muk a petkhiatsak uh zong a phawk paklo ahi hi.A man lang thei thei in a liam mate tuam hi. Nat dawn zatang a zon leh aspirin(naungek neek ding) bek mu hi.Aman zong ne pong sam hi.Ahizongin picingte adingin a kitheihna om tuan meel lo hi.\nCora-in a man lang thei thei a Kuwait paikhiatsan ding hoihsa hi.Neek ding a muh bang bang ne in a puan te silh hi.Khua lakah patau pipi in paikhia hi.Khuasung lah Bandh om mah tawh kibangin dai dide hi.Cora inn tuam tuam ah lut kawi kawi hi.Kamphatna tawh a nampih Filipinos te va mu kha hi.A nampi numei ten Cora a muh ciangun heh cihtakin heh uh hi.Ahizongin bangmah cih thei tuan lo uh hi.A nampih numei dang khat zong Iraq galkap ten buan uh hi.\nAhizongin amah bel Cora zah in liam lo bilbel hi. Filipinos pasal te zong heh lua in amau awm mun pan Iraq hamsiat gawp uh hi.Cora lam thak ten Cora Kuwait pan Jordan lam ah paisak ding vaihawm uh hi.Tua a theih ciang Cora a natna te hong dam tuam heel hi.Ama ading in a gam ua ciah a, a nu meel muh ding lo ngal adang lunggulh bangmah om lo hi.A paikhiatna lam uh lah gawtmun lampi mah banga a haksa khat ahi hi.Lamkaal ah Iraq galkap leh galkap ahi khollo te nangawn in motor khawlsak in sum leh van a laksak tampi om hi.\nJordan a tun ciangin tui tawmkhat leh apple pum nih bek nei lai zen hi.Lamkaal ah Cora a nampih a lawm ten hehpih mah mah uh hi.Amau te laka khat pen nurse na hi vanglak hi.Tua nu in a liamma te limtakin khawii hi.A paikhit khit uh ni li ciang Cora nawi muk vei lam bawk hi.A naai khawng luangin tua in a khua sik sak hi.Jordan a tun ciangun thunei ten Cora mun muanhuaina lama kikem dingin paipih uh hi.\nCora’in a nu a muh ciangin lungdam mah mah hi.Mangngilh thei in ki um nawn lo liang hi.A nu lah anatna hangin a paima sangin na gimzaw lai hi.Cora in Iraq galkap te khutlum thuak cih ciang bek gen phawt hi.Adangte gen ngam lo in a puan a kikhelciang bangin a nawi muk a om nawn loh lam a theih khak ding lau hi.Cora in zan simin mang hoihlo(mangsia) man den hi.A mumang ah mi khat milim Pasian banga khut tampi a nei in thah sawm den hi.Khanglo in a innkuanpih te a et ciangin tua a mumang sangin khasiat huai zaw lai hi.\nThulakna: Hih thu pen “The rape of Kuwait” kici laibu Jean P. Sass ii’ gelh sung pana laksawn ahi hi. Kum 1990 August kha in Iraq dictator Saddam Hussain in Kuwait a sim(attack) mana mi si, bawlsiatna a thuak leh a kibuan te’ innkuanpihte a munah dong ngiat a, tua pana kigelh laibu ahi hi. Pau Tun Thang\nPrevious: Jesu min suangin thu na ngen takpi mah hiam?\nNext: ZSF Delhi in Zomi Khuado Pawi 2015 saiding


url: =Phawk in ~ T. Sawm Lian :: ZOMI DAILY\nPhawk in ~ T. Sawm Lian\nposted on 16 April 2017 at 3:00 am Lomkholna: Article, Sawmlian\nMimal ah :: I nuntakna i tel ding kisam hi. Mihing i nuntakna ah i hihna, i sepding leh kalsuan zia ding i theih loh manin kimaizumsak in, kiniamkoih in miten hong simmawh ding zah dongin ki-om thei hi. Naupang khat in a pa khualai a Hakkol pua a nasem a muh ciangin a lawmte kiangah, “Hih pen ka pa hi,” zong ci ngam lo a, a kitheih mawhbawl hi. Tua in a ma hihna, bang ci bang innkuan pan khangkhia hiam cih kithei lo hi. Amah sang a hauzaw, a pilzawte bangin om sawm a, tua pen amau innkuan in hih thei lo ahih manin, mihaute bang a nuntak a sawm ciangin maizumna ngah lawh hi.\nMihing khat a i piankhiat ciangin hihna tuamtuam kinei ciat hi. Pawlkhat te’n kumpi na semin, khenkhat te’n sum zongin, lo nasepna leh atuamtuam i nei ciat hi. I hihna, i sep ding i manngngilh ciangin vai hong buai hi. Naupang khat a Siate’ thuhilhna ngai nuam loin, amah in a siate thu hilh sawm leh a hi thei lopi khat hi ding a, ama hih na thei-in hoih takin siate thu ngai leh, ama adingin a nahlawhpek zaw ding hi. Zum nasepna ah Choukidar in a tunga Director hiam Officer khat hiam a khut nuaiah koih sawm leh a hihna a thei lo hi ding a, mite’ nuihsan in om lel ding hi.\nPastor te, pawlpi makai te’n zu khawng ne in, a maan lopi-in sum nekgukna khawng hong zang le uh ahihna uh thei lo hi ding a, Pasian sehna leh amau nuntakna kituak lo ahih manin mite gensiatna, nuihsanna leh mawhsakna thuak ding uh hi. Tua ahih manin, eima sepna bawlna ah “Bang tan hiam kei sep ding, Pasian hong sehna?” cih i ngaihsut kisam mahmah hi. Ei hihna thei cian tek leng nuntak hong nuam in hong tawldam mahmah ding hi. Na hihna phawk in.\nPawlpi ah :: Pawlpi khat hong dinkhiat ciangin bang hanga hong dingkhia a, bang a asep ding cih i phawk ding kisam hi. “Pawlpi pen Khris pumpi hi (Efe. 1:23)”. Tua in lungdamna thu tangko a, a thei nailote hilh a, Pasian ta suaksak pen a sep ding ahi hi. Pawlpi hong din ciangin kisap leh hih ding tampitak om a, pawlpi in a sep ding bang a sep loh ciangin pawlpi sungah vai nawngkai hong om thei zel hi. Pawlpi kisap leh sep ding tampi tak omte lakah tawm khat i phawk ding i gen nuam hi.\ni) Thungetna : “Ngen un na nget uh leh hong pia ding hi (Mat. 7:7)”. Thungetna pen deih ngetna bek hi lo a, Pasian tawh i kizopna hi a, mimal, khua, miman leh pawlpi khan nading a kisam masa pen zong ahi hi. John Wesley in, “Thungetna pen Pawlpite sumgum/gamh manpha pen ahi hi,” ci hi. America hizahta a akhantohna hang uh pen Thungetna hang hi, ci uh hi. Thungetna tawh a kiphut khia gam leitungah America bek hi kici hi. Gam ki-uk zia ding Ngeina(Constitution) a bawl lai un makaite sung ah kithutuak lohna om a, tua hun laia makai khat ahi Benjamin Franklin in ‘Pasian dong ni,’ ciin thu ngen phot uh hi. Kum 1700 bei lama tua bang a thungetna tawh a kibawl pen a bawlna uh a sawt mahmah hangin tu ni dong leitung a Ngeina hoihpenpente laka khat ahi hi. Tua ahih manin thungetna pen manpha a pawlpi khan nadingin thungetna tawh nasep a kisapna i theih ciat ding kisam hi.\nii) Mission nasepna : COD dictionary in Mission pen “Mite’ tunga lungdamna thu tangko nasep” na ci hi. Mission nasepna pen pawlpi hong dinkhiatna hang khat leh a thupi pen ahi hi. “Minam dangte’ lakah ama minthanna genkhia un la, a lamdang ama septe mi khempeuh lakah gen un (I Kh. 16:24)”. Mission nasepna ah mimal khat ciat in sep theih nei ciat hi. A kuankhia pawl om a, tuate sum le pai leh thungetna tawh a panpih ki-om hi. Sep theih kibang lo a, zong kikim khin lo hi. Tua ahih manin eima sep theih ciat i gaihsut siam kisam hi. A kuankhiate zong a hoih hi a, tuate tha a piate zong tua a kuankhiate zah mahin hoih veve hi.\nJesu in leitungah vak kawikawi a lungdamna thu a tangko ding in hong vaikhak hi (Mat. 28:19, Marka 16:15, Luka 24:47, Sawl. 1:8) Tua ahih manin lungdamna thu a tangko ding pawlpite, tua sung a mimal khat ciat in i mawh puakna uh i theih kisam hi. Tui pen a luankhiat loh ciangin uih in namsia a, a kiman na om lo hi. Tua mah bangin pawlpi zong tui bang a aluankhiat a, mission nasepna ah ma a lak kei leh hong uih in hong namsia ding a, a kiman na om lo ding a, a kiphuh na hang leh a tup leh ngim, Jesu hong thu vaikhakte tawh hong kituak lo ding ahih manin pawlpi pen hong beimang lel ding hi. Pawlpi hong din na hang i phawk ding kisam hi.\niii) Thusinna : Thusinnna pen pawlpi kisap mahmahte laka khat ahi hi. Pasian thu thuk theih nading, pawlpi a kip zawk nading leh a khan nadingin Camp, Crusade, Sunday School etc. cih bang kisam mahmah hi. Mi minthang Moses, Sawltak Pawl, Timoti, Joshua, Danielte pen a kisin mi vive hi uh hi. Kum zalom 7&8 hun kiim a Africa gama Khristian biakna a beina hang a kan uh ciangin tua pawlpi miten Lai Siangtho sim thei loin Pasian thu thuk na tel taktak lo uh a, a kim a pam uh a biaknaten hong tuam ciang in suk hoi to hoi in puk in bei mang uh hi, ci uh hi. Thusinna pen pawlpi kip na ahih lam phawk ni.\nMinam ah :: Pasian in bang a deihna in minam bawl hiam? Zomite mun tuamtuamah ki-om koikoi in, minam dangte kawmkalah i kithehzak hi. Minam khat a piang hi gegu napi mi namdang i tenpihte minam suak i sawm pahpah pen hong bawlpa a lungkim dingin i ngaihsun hiam? Mi in a muhtheih a sanggamte it lopi in muhtheih loh Pasian ka it a cih leh ahi thei lopi khat ahih thu Lai Siangtho sungah kigelh hi ( I Johan 4:20). Minam dangte bang ci bangin bat i sawm a, i bang mahmah phial zong in BANG bek hi a, ahi hi tuan lo hi.\nMun tuamtuama a kithehzak Zomite i omna mun a nam dangte bat sawm ciat leng bang cik tan Zomi cih leitung ah om ding hiam? Pawlkhatte bang Zo lai a Lai Siangtho nangawn sim thei loin, maizumna mel theih lo, kiphatsak lawh zawsop lai, Zopau, ama pianpih pau tawh hong bawl Pasian tung a thunget siam loh khawng maizumna mel thei lo kipilsak in kisaktheih na in zang zawsop lai. Pasian in pau hoih tak hong pia a, Mipil misiamte tungtawnin lai hoih tak hong pia a, tuate kuate zat dingin koih i hiam? Zomi na hih leh nang zat dingin Pasian in hong piak ahih lam phawk in.\nThukhupna :: Hong bawlpa hong bawlna hang phawk in. Hong piak thupha, pilna siamnate zang siam ciat leng i miman khangtoin Pasian in zong thupha hong pia thuahin, minam lianin hong bawl ding hi. “Upna ah a kip minamte a lut theih nadingin kulh kongpite hong ta un (Isa. 26:2)”. Ama na a semte Pasian in thupha pia in lamto ahih lam phawk ni.Pasian in na a piankhiatsak ciangin deihna nei loin piangsak lo hi. Mihing i piankhiat ciangin ei a ding bekin a piangkhia a nungta ding kihi zenzen lo hi. Eima ading bek in piangkhia hi leng leitungah mihing/midang kisam lo ding hi. Na nuntakna na innkuan, na pawlpi, na minam, na gam ading leh hong bawl Pasian adingin zang kei le cin na nuntakna in bang kimanna nei ding hiam? A nungta khat na hihna phawk in la, hong bawlpa lungkim ding bangin gamta in. T. Sawm Lian\nPrevious: Christian Hymn te’ tangthu: Vantungah Min Hong Sap Laitak\nNext: Afghanistan ah US te Bomb khiatna hangin asi kibehlap, IS migilo 92 si ~ ZD\nPiteeknu angimna tangtungta… Mipi angei a ngei…\nUN Khawmpite akah dingin Tangmi Sapna\n“NLUP” For Better or Worse? ~ Dr. Joseph Suantak\nKanbawza Bank pen “World Finance 100” ah ki hel


url: =Zasakna: Zogam Huhna :: ZOMI DAILY\nposted on 6 August 2015 at 6:55 pm Lomkholna: Disaster, News, Zomi\nSingapore a om Zomi u leh nau:\nGuah tam luat man in a piang haksatna a tuamtuam hang in cimawh dong tuak in a om Kawlgam leh Zogam ah i mipih te a ding in huhna kisam mahmah hi. Gal khat pan in ei hih pih theih pawl khat om hi. Tua te in thungetsakna leh huhna khak ding a hihi.\nZomi Innkuan (Singapore) pan in Global Zomi Alliance tawn in a beisa 1 Aug 2015 in Ks. 2000000 ki piapah hi. Mimal tung pan a pia nuam tampi om a hih man in ki to lai a tu lian in S$ 7940 ki ngah khin hi. Ki dong lai in S$ 10000 ngah ding in ki hanciam hi. Hong pia khia mimal kim, lawm leh gual tung pan hong kaih khop sak te leh sum hong kaih khop sak Lai Cing Lam Lun (Suangzang) tung ah lungdam hi.\nTua mah bang in Singapore pan in dong tuak te tawh ankuang umna bang khat in deih bawl in ki hanciam in Singapore Myanmar Relief Committee te leh lawm leh gual te panpihna tawh moh leh nek theih tuamtuam S$ 250 man (a taktak in S$ 1000 bang a man ding in ki tuat) kikhak in tu in Kawlgam na tung khin a a sawt lo in zong Tedim dong sum la lo in hong ki puaksak ding a hih man in i lungdam khol hi. Tedim cidam in a na tun theih leh Zomi Youth Association – Tedim hong hawm khiat sak ding hi. Hong vaihawm Nu Cing Suan Lian leh a lawm te tung ah lungdam hang.\nI inntek pawlpi Foochow Methodist Church in zong hong lung himawh pih in itna tawh hong tung ding 7 Aug 2015 (holiday tawh kituak) ni in pawlpi mi hong vei leh hong lainat pih te tung pan in puan silh nikten leh nek leh dawn hong kaih khop sak ding uh hi. Tua mun ah ei ki inntek sak in a pai thei khempeuh va pai in lengla va do ding i hihi. 10:00 Am pan in nitak 4:00 Pm sung bang hi ding hi. A kisap leh 8-10 Aug sung zong kisang ding hi. Tua pan i ngah van te a namnam in khen in hoih tak tuam in mai kal sung in van lam a hi zong, tui lam a hi zong khak zawh ding ki hanciam ding hi.\nSum leh pai tawh a kihel nuam peuh in Nu Cing Lian Don (ZIS sum kempi) tung ah bank tawh zong ki transfer thei hi.\nPOSB account number: 247-41295-6\nHP: 93259514 (transfer ciang na zasak hamtang un)\nHih bang hun sung ah ki hel, a phual a om a gim a tawl khempeuh a hi zong, muntuam gamtuam pan in thungetna leh neihsa tawh a huh te khempeuh tung ah ZIS in pahtawina i pia hi. I sep khak, i piak khak bangbang guaksuak lo ding a khat leh nih in na noptuam pih den ding hi. Leitung bup Zomi te tawh zong ma a pang khawm i hihi.\nNo te tang in,\nPa Khup Khawm Mung\nPrevious: Lungdam kohna leh update na\nNext: ZYA pan huhna sum ngahzah pulakna (06 August 2015)\nKhanglui hun leh khangthak hun ~ Lengtong Pauno


url: =GAM MAKAI MINTHANGTE LEH KHRISTIAN BIAKNA. Gelh - GSPau - Laibu Saal\nHome > Thuluui/Articles > GAM MAKAI MINTHANGTE LEH KHRISTIAN BIAKNA. Gelh - GSPau\nGAM MAKAI MINTHANGTE LEH KHRISTIAN BIAKNA. Gelh - GSPau\nGAM MAKAI MINTHANGTE LEH KHRISTIAN BIAKNA\nPhoto Credit : ZOLUS\nLeitung-a gam makai minthangte i et ciangin a neu lai-un Khristian biakna tawh na kisukha ngei ciat napi, a gol uh ciangin thu tuamtuam hang tawh Khristian na suak tuanlo uh, cih kimu thei hi. Pawlkhat a tomin en dih ni.\n1. Joseph Stalin (1879-1953)\nA neu lai-in a pa in zukham peuh leh vua gawp den ahih manin inn nuamsa lo a, inn pan paikhia-in, Khristian biakinn khat beel hi. Pastorpa in na hehpih bilbel ahih manin lim takin na keem a, sang zong na kahsak hi. Tua panin amah hong khuasuak a, hun khat ciangin Russia Communist makaipipa hong suak hi. Gam makai hong suah ciangin amah a khuasuah Khristian biakna hong langpan' hi. Russia gam sungah Lai Siangthobu hong lut khakloh nadingin nasia takin dal hi. Lai Siangtho langpan’na laibu nih gelh a, a gam sung khempeuh ah hawmkhia hi. Tua laibute sungah Lai Siangtho mun tampi kigelh ahih manin Lai Siangthobu a neilote in na phattuampih mahmah uh hi.\nMarch 1, 1953 ni-in Russia gam sunga Judah mi 30,00,000 te thahsiang ding hong vaihawm hi. Ahi zongin amah cina khol lopi-in a zing ciang March 2, 1953 ni-in si vat a, March 9, 1953 ni-in kivui hi. Hih a kivui ni pen Esther kumpinu' hun lai-a Judah mite a kithahsiang nading pan a suahtakna ni uh phawkna Purim pawi khaamni na hi citciat hi. Ama' sih khit teh Russia gam sungah Khristian khang mahmah hi.\nStalin in kam vive tawh Russia gam kum tampi sung uk a, kiliingsak ziahziah hi. Ama' kampau peuhpeuh upadi hisak pahpah hi. Amah in, "Kammal in galhiam hoihpen hi. Pope in galkap battalion bangzah nei ahi hiam? Ama' thuneihna pen galhiam hi lo-in a kammal hi," ci-in gen hi.\nA neu lai-in Khristian hi a, biakna zong kin hi. Lasak kiva a, kikhop simin solo sa den hi. A gol teh Khristian siampi suah ding ut hi. A gol ciangin galkap tum a, siampi a suah cih thadah, biakinn nangawn tung zo nawnlo hi. Minam itna lungsim nei khengval a, German minam lo peuhpeuh muhdah hi. Jews minam te tang muhdah a, 60,00,000 bang that hi. Thugen kiva ngiat a, thu a gen teh a khut vik kawmin, action vive tawh thuah den lai ahih manin khangnote zo mahmah a, kum (6) sungin German khangno khempeuh phial Nazy party member suaksak zo mawk hi.\nGermany Nazi makaipi hong suah ciangin Khristian biakna hong langpan’ hi. Lai Siangtho nangawn phiat ding hong hanciam ngei a, ahi zongin phiatzo sam lo hi. Amah a gensia leh a langpan' biakna makai pawlkhat sihdan pia hi. Amah in, "Pasian i cih pen meidawite’ ading bekin kisam a, kei danin a hangsan mite’ adingin Pasian cih bang kisam zenzen kei," ci-in gen hi. 1945 kumin gal a lelh ciangin amah leh amah kithat hi. Ama’ sih khit ciangin Germany gamah Khristian khang mahmah hi.\n3. Mao Tse Tung (1893-1976)\nA neu lai-in Mikangte’ Sunday School khatah kah ngei hi. Lai Siangtho lotngah, lasak, thunget cihte hanciam ahih manin a Siamate in paakta thei mahmah uh hi. Tua laitakin Mikangte leh Sente hong buai uh hi. Nikhat a Sunday School Siamate khat in, "Sente ui tawh kibang uh" cih kam hong pau kha laizang hi. Tua kammal a zak ciangin heh mahmah a, tua-a kipan Sunday School ah pai nawnlo hi.\nA gol ciangin Sen Communist kumpipa hong suak hi. Sen gam sung-a om missionary te leh Pasian’ naseemte khempeuh a hingtangin lei sungah vuksak hi. Christian tampi zong that lai hi. A mithah vekpi 26,30,000 bang pha ahih manin leitung tangthu ah mi tam a that penin kiciamteh hi. Amah 1976 kumin si a, ama’ sih khit ciangin Sen gam ah Christian khang mahmah hi. Amah in, "Mi tampi in Communism pen itna kisa kha hi. Comunism in itna hi zenzen lo a, galte satnen gawp nading-a kizang sekpi hizaw hi," ci-in gen hi.\nAmah pen India gam makai, mite’ itna a ngah penpa hi. Topa Jesu paakta mahmah a, "Jesu a suun linlian Khristian khat ka muh nini-in kei zong Khristian suak pah lian ning," ci hi. A thugenna khatah, "India gamah minam kideidanna leh a zawng a hau kideidanna uang lua hi. Hih pen Jesu bek in puahpha zo ding hi," ci-in gen ngei hi. Mual tung thuhilhna Mate 5,6,7 teng bang hoihsa mahmah hi. Ahi zongin Khristian biakna sungah kideidanna tamsa lua hi.\nKhatvei Mikangte bek kikhopna biakinn khatah kikhawm dingin a pai leh na kilutsak lo ahih manin a khasia sa-in ciahkik hi. Christian biakna hoihsa mahmah napi, a sih ciang dong mah Khristian suak tuanlo veve hi. Amah 1948 kumin kisuamlum hi.\n5. Hirohito (1902-1989)\nAmah in Japan kumpi (king) kum (62) sung seem hi. A gam mite in vaang neisa lua uh ahih manin mihing-in ngaihsun lo-in Pasian-in ngaihsun phial uh hi. 1945 kumin Japante in gal hong lelh uh ciangin gal lel-a hong ciah galkapte’ mai-ah khukdinin kap hi. Radio sung pan a gam mite tungah, "Kei pen Pasian hi ke’ng, mihing mah hi lua kisa-in, tu-in gallelpa hi lai ing. Kei'tungah kuamah hong kinga kei un. Kei zong tu-in Khristian suak nuam ta ing," ci-in gen hi. Khristian gamte kiangah, "Ko Japan gamah missionary 10,000 hong puak un la, Lungdamna thu hong gen un," ci-in na ngen hi. Kumpipa’ kammal a zak uh ciangin mi tampite in Pasian hong zong uh a, Japan gamah kum (7) sung khan’lawhna om man a, Japan Khristian tangthu-ah tua kum (7) pen "Kum manpha" ci-in na ciamteh uh hi. Amah 1989 kumin si a, a sih ciang dong mah Khristian suak tuanlo veve hi. n\n- World Encyclopedia\n- The Great People of 20thCentury\n- The Ten Greatest Revivals Ever.\nLai gelhpa Sia Gin Sian Pau @ GSPau in Zomi eLibrary ading in phalna hong piak ahi hi.\nItem Reviewed: GAM MAKAI MINTHANGTE LEH KHRISTIAN BIAKNA. Gelh - GSPau Description: Rating: 5 Reviewed By: Cinpu Zomi


url: =Na mawhna na kimaisak hiam? ~ Dr. Ngul Khan Pau :: ZOMI DAILY\nposted on 23 November 2015 at 11:26 am Lomkholna: Article, Biakna, Ngulkhanpau\nTuni i gen nop thu ahih leh Jesu Khris sungah nuntakna a ngah sate ading ahi hi. Mawhna thu a kigen ciangin Singlamteh hangin mawh maina ngahsa i hih lam i phawk hi. Innkuanpihte mawhna, veng leh pamte mawhna maisak ding i hanciam uh hi. Maisakna zong tam veipi i pulak ngei hi. Ahi zongin ei leh ei i kimaisak ding haksa i sa uh hi. Sawltak Paul in Khristiante bawlsia leh Khris mahmah do ahih lam a kitheih ciangin a nuntakna kikhel hi. Tua zawh Khris maisakna hangin ama nuntak lui khempeuh mangngilh ding na hanciam hi. “Sanggamte aw, tua hamphatna a ngah khinin ka kingaihsun kei hi. Tua ahih manin a beisa thute mangngilh bawlin mainawtin ka hanciam a, Khris Jesu nasepna tawh vantung nuntakna-ah Pasian’ hong sapna ahi hamphatna ka ngahtheihna dingin kung lam zuanin tangtakin ka tai hi,” (Filippi 3:13-14).\n4. Lauhna tawh a nungta mi in midangte’ gim ngah ding khual lo hi.\nPasian itna sungah na om taktak leh lauhna tungah na gualzawh ding kisam hi. Tua itna in gimthuakna lungsim, patauhna lungsim, kidek zawhlohna lungsim panin hong suaktasak ding hi. “Bang hang hiam cih leh Pasian in eite tungah meidawina lungsim hong guanlo a, thahatna, ki-itna, pumpi ki-ukzawhna lungsim hong guan’ hizaw hi,” (II Tim 1:7).\n1. Na kimaisak ding Pasian deihna hi: Pasian na muhzia a dik kei leh na mawhna kimaisak ding zong Ama deihna ahih ding na um thei kei ding hi. Pa gilo neite adingin van a om Pasian zong i leitung pa tawh kibang dingin kingaihsun kha thei hi. Maisakna nu leh pate tung pan a ngah tanu tapate’n amau mawhna kimaisak ding tel thei uh hi. Na mawhna na kimaisak theih kei leh Pasian tungah a mawh na hi hi. Bang hang hiam cih leh Pasian thu in, “Kimuhdahna, hehna, thangpaihna, kitotna, kikona, kilungsim neihna khempeuh beisak un la, khatlekhat kihehpihin, lungsim neem tawh na kihozaw un la, Khris’ hangin Pasian in note’ mawhna hong maisak mah bangin khatlekhat na mawhna uh na kimaisak ta un,” ci hi (Eph 4:31-32). Khat leh khat mawhna kimaisak theih na dingin ei mawhna zong kimaisak ding kisam hi. “Nang na ki-it bangin na vengte na it in,” (Matthai 19:19) cih i mu hi. Nang na ki-it theih kei leh na innvengte na it thei kei ding hi. Hell sung hong tun ding mawhna Singlamteh hangin maisakna na ngah bangin, tua Singlamteh itna hangin nang mawhna zong kimaisak in.\n2. Satan in na mawhna na kimaisak ding deih lo hi: Dawimangpa in Pasian maisaksa mawhnate zangin hong buaisak ding hi. Tua ciang Pasian hoihna, muanhuaina, a thuciam ah kip ahihna muang ngamlo dingin lungsim hong pia ding hi. Gupkhiat na hih lungdamna a bei theih na dingin na gupna zong hong kimuanglahsak ding hi. Tam veipi Pasian maisaksa mawhnate hangin hong lungkhamsak hi. Hong maisakna Singlamteh na et kei leh nang leh nang bek na ki-et leh Pasian maisakna na muangngam kei ding hi. Paul in Korinth mite kiangah maisakna tawh kisai leh Satan in hong mawhpaih nopna hi bangin na gen hi. “Note in mawhna na maisak uh ciangin kei zong a maisak ka hi hi. Mawhna maisak ding om ahih leh zong, mawhna ka maisak ciangin Khris hang leh note’ phattuamna dingin a maisak ka hi hi. Mawhna maisak kei lehang Satan in nuamtaksa-in eite tungah hong gualzo khading ahih manin mawhna a maisak ihi hi. Satan’ nasepna zia a theilo ihi kei hi,” (II Kor. 2:10-11). Na mawhna na kimaisak kei leh Satan tung panin hong khemna ding lampi honsa a koih na hi hi.\n3. Lungnopna leh kimawhsakna pan suahtakna na ngah ding hi: Maisakna bukim na ngah ciangin nang leh nang zong na kisang thei ding a, Pasian in na kha bek it hi loin na pumpi mahmah zong a it lam na tel ding hi. Tua ciangin na pumpi siatna ding na gamta kei ding hi. Kimawhsak lungsim panin suahtakna na ngah ciangin na tawl hong dam ding hi. Bang hang hiam cih leh, “Topa’ Kha Siangtho a omna mun peuhpeuhah suahtakna om hi,” (II. Kor. 3:17). Na lungdamna na mansuah leh mawhna hang hi kha ding hi. Khatveivei mawhna i bawl man hi khawl loin i lungsim panin mi pawl khat i maisak loh man hang hi nuam mahmah hi. Tua ahih kei leh midangte tuahphatna lungdampih bangin i kibawl hangin i lungsim sungah hazatna a om manin i lungnopna kimansuah thei hi. Dawimangpa nasep lian mahmah khat ahih leh nang leh kei Pasian maiah hong mawhsakna ahi hi. Johan in a mangmuhna ah Dawimangpa vantung panin kilawnkhia mu hi, “Bang hang hiam cih leh a sun a zanin eite’ Pasian’ mai-ah dingin i sanggamte mawhsakna a gen tawntungpa, tu-in vantung panin kilawnkhia khinta hi,” (Mang 12:10, Job 1:9-11, Zekh 3:1).\n“Tua ciangin kumpipa’ inn sungah Joab hong pai-in, “Tuni-in nangma nuntakna, na tanute leh na tapate’ nuntakna, na zite leh na zineute’ nuntakna a hong honkhia na nasemte khempeuh na maizumsak hi. Bang hang hiam cih leh nangmah in nang hong mudahte it-in nang hong itte na mudah hi. Bang hang hiam cih leh a ukte leh nasemte nang-a’ dingin bangmah ahihlohna tuni-in na kitelsak hi. Bang hang hiam cih leh Absalom hing-in kote khempeuh tuni-in si le ung na nuam ding ka thei hi. Tua ahih ciangin tu-in ding in, paikhia in la na nasemte tungah kamneem pau in; bang hang hiam cih leh na pai kei leh tuzan ciangin mi khat zong nang kiangah hong om nawnlo ding hi, ci-in Topa’ min tawh ka kiciam ngam hi. Hih thu pen na tangval-a kipan tu ciangdong na tungah hong tungsa siatna khempeuh sangin nang-a’ dingin siazaw ding hi,” a ci hi. Tua ciangin kumpipa dingin kulhkongpi gei-ah a tu hi. Tua ciangin mite kiangah, “En un, kulhkongpi-ah kumpipa tu hi,” ci-in kigen a, tua ciangin kumpipa mai-ah mi khempeuh hong pai uh hi” (II Sam 19:5-8).\nNa kimaisak kei leh nang zong kihehpihna buannawi sungah na kia ding hi. Bangzah in tua sungah na kah hangin kisikna, kibawlphatna hi loin, nang leh nang ki-it khial na hih manin phatuam lo hi. Mi pawl khatte’n a beisa hun a thute mangngilh theilo uh ahih manin zu dawn uh hi. Zu dawn hangin phatuam a bat hang, zu kham hun hong ven ciangin tua buaina na om lailai hi. Zu tawh siansak ding hi loin Jesu sisan tawh siansak ding hi.\n5. Na kimaisak leh midangte na it ding hi: Mi tawh kikhawl theilote’n kisapna na nei hamtang uh hi. Midangte i mawhsak hangin a taktakin ei mawhna na hi nuam mahmah hi. Lawm ding mi om kei i cih lai-in ei lawm hi dingin a kizo lo i hih ding dahhuai hi. Midangte it theilo na hih leh nang kisapna hang hizaw kha thei hi. Maisakna in cidamna tun hi. Cidamna i cih ciangin pumpi cidamna mah hipah hi. Pumpi damna dingin lungsim damna kisam hi. Lungsim damna dingin hong sun venvan nopmawh nasak khempeuh a bei siang kul hi. Mi hazatna, muhdahna nei leng lungsim damlo bek hiloin a sawtna ciangin ka pumpi mahmah zong hong buaisak ding hi. Midangte na maisak theih kei leh nang mahmah tua na maisak lohna thang ah a awk na hi hi. Midangte tunga thupha naak hi dingin ei mah ah tua thupha hong tun masak kisam hi. Nang leh nang na kibuaipih nawn loh ciangin midangte na buaipih thei ding hi. Biakna dangte leh Khristian biakna a kilamdan mahmah na in, Biakna dangte in nang bek suahtakna ding kibuaipih dingin hong hilh ding hi. Ahi zongin Khristian biakna in midangte buaipih dingin hong lamlak ding hi. Khristian nuntakna hoih neite in midangte a khual, a it leh a huh nuam nuntakna hi. Rome 12: 4-8 sungah Kha Siangtho tung pan i ngah letsongte kigen hi. Rom 12:9-21 sung bang ah bangci-in midangte tungah thupha bawl ding i hi hiam cihte kigen hi.\nPasian in nang adingin a gelna na tun theihna dingin kimaisak in: “Bang hang hiam cih leh Topa in kong cihin-ah, mailamah lametna note kong piakkik ding, na siatna ding uh hiloin na phattuamna ding uh gelna ka neihte kei bek in ka thei hi,” (Jer. 29:11). Topa in na siatna ding gel loin na hoihna ding na gel khol hi. Tua bang gelna na tunzawhna dingin nang na kizawh kisam hi. Peter in a Topa thumvei a kitheihmawhbawl zawh ciangin nakpi takin kap hi (Matt. 26:69-75). Tua zawh nipi kal bangzah hiam zawh ciangin Pentecost ni in mipi maiah hangsan takin thugen hi. Bang acih leh hih bangin piang thei hiam cih leh mawhmaina ngen in tua ciangin amah zong kimaisak kiuhkeuh hi. Ama deihna na tun theihna dingin Pasian in, “Na paina ding lampi lakin ka hong hilh ding a, ka mit tawh hong enin thu kong hilh ding hi,” leh “Topa in mi a lam paina ding lak a, ama lungkim bangin a gamtapa amah in a kipsak hi,” (Late 32:8, 37:23). Ama cih bangin a gamtate hamphatna kamsang Isaiah in, “Nangma nopsakna gunpi bang ding a, na thumanna, tuihualte tawh kibang ding hi,” (48:17). Topa in na nopsakna gunpi bangin hong luansak nadingin na mawhna khempeuh Ama kiang pan maisakna na ngah zawh ciangin nang zong kimaisak in. Topa damna thupha nang tungah hong tung hen.\nPrevious: Leitung Bei Theihdan Nam Nga ~ Hau Za Cin\nNext: Visa 93 Interview ding zaksakna (December 2015)


url: =Banghang ZOMI AKSI?\nDr. Cin Do Kham hong nutsiat lai-in pammaih sa leh nasa ngeungau ka hih manin la dawngkhat ka phuah a, "ZOMI AKSI" ka ci hi. Tu in kum khat hong cingto hita a, zingciangin Tulsa-USA ah Zomi Gospel Concert tawh gawmin phawkna hun kibawl ding hi. Tua laia group song ding Mrs. Kham (siapa zi) ii hong ngetna tawh la dawngkhat ka bawl leuleu a, "KHANGTHAK KHAICI" ka ci hi.\nKei mimal tungah nahoih hong sepna hang leh ka kimeltheihna hang hi zawloin, hong nutsiat taktak ciangin leitung kiuli a om Zomi teng ii lungtang zinling bangin hong lokgawp zo a, kidah in ki thanemin ki lungleng gai tek ahih manin ama thupitna ka phawk sansan hi. Kuakua tawh kiho le hang a kam uh pan "Ih Zomi makaipa in hong nusia, tun kuan hong makai zo nawn mawk ding?" cih ka limzak mahmah hi. Zomi bup mi a tampen ii dah khopna, ka theih khialh kei leh, kei khangah tu a bek ka thei pan hi.


url: =Zolai gelhzia kibatsak nading :: ZOMI DAILY\nMualtung mite laka Pasian nasem a hong pai sangmangte in lai tawh nasepna mah hong bulphuh masa pen uh hi. A kipat tung uha kipan in a gam mite’ pauin lai hong neihsak ding uh a thupi penpen ahi hi. Mizogama sangmang nasep nading kan a Aizawl a hong tung masa pen in Mr. William Williams hi a, 1891 kumin Aizawl tung hi. Kha nih sung khawng a om khit ciangin ciah kik a, Mizogam a Presbyterian pawlpi min tawh sangmang nasep nading a muhna bang report pia hi. Assembly in zong saangin a thukimpih uh hi. Ahih hangin Mr. William Williams pen Aizawl pan a ciah khit a sawt lo ciangin typhoid in cina a, amah kum 33 khawng pha panin a tup a ngimnate tangtun man loin si hi.\n1890 kumin London panin tangval khat J.H Lorrain zong India gamah a hong pai hi. Culcutta a hong tun ciangin Brahmanbaria a kicihna munah a hong pai leh, Baptist Missionary Society (B.M.S) sunga a sem sangmang pawlkhat tawh kimu a, Mr. F.W Savidge tawh kithuahin a nuntak sung tawntung na a sem khawm hi. 1893 kum Boxing Day a cih ni-un Silchar pan Aizawl zuanin a dingkhia uh hi. 1894-1897 sung pen Mr. Arthington huhna sum tawh pawl min nei loin, pau a kisin kawmun, B.M.S te’ bawl laibu no tuamtuam zangin Lungdamna Thu a gen uh hi. Ahih hangin 1903 a kipanin B.M.S te tawh kipawlin na sem uh a, Lunglei phualpi in a nei uh hi.\nMr. J.H Lorrain leh Mr. F.W Savidge in hih bangin Aizawl a na a sep lai takun Rev. D.E Jones zong 1897 kumin Aizawl hong tunga, September pan December 1897 sung pau sinin Aizawl ah om khawm uh hi. Lorrain leh Savidge pen a khuan ciah ding uh hun hong cing ta ahih manin D.E Jones tawh 1897 Lungdambawl a zat khit ciangun, a khuan ciahsan uh a, D.E Jones guak a nusia uh hi. Ahih hangin 1898 kum a bei main Mr. Edwin Rowlands zong Aizawl hong tung leuleu a, amah tawh kithuahin na hong sem uh hi.\nLorrain leh Savidgete lawmta in lai nasepna lam mah bulphuhin nei uh a, Thuciam Thak leh Late gawmin a bu in a bawl khit ciangun Thuciam Lui tei ding hong kipan leuleu uh hi. Hih laiteina pen Aizawl lam leh Lunglei lama sangmangte leh Mizote in a sep khawm uh ahi hi. Lai Siangtho buppi pen August 26, 1955 in a tei khin uh hi. Lorrain leh Savidge in Lai Siangtho teina bekin a hun zang lo uh a, Lushai – English Dictionary, a kici zong bawl uh a, Lusheite in Pu Buanga Dictionary a ci deep uh hi.\nChin Hills a sangmang hong tung masa Rev. A.E Carson leh Rev. Dr. E.H East-te in lai i sim theih ding hong deihsak uh ahih manin, Kawllai sinna hong phuhsak uh a, Tedim gamah Tonzang leh Khuasak ah, Falam gamah Lumbang leh Laizo ah, Khalkha gamah Khalkha, Zokhua leh Thantlang ah sang hong uh hi. Tua ahih manin i mi masate in Zolai sangin Kawllai na siam masa zaw uh hi.\n1920 kum ciangin Northern Chin Hills a Deputy Commissioner (Mingyi) a sem Stevenson in sangmangte Falam ah samin “Zomite in Kawllai in lai a sin sangin amau lai mahmah tawh sin leh uh amau adingin hoihzaw ding hi” a cih ciangin i sangmangte in zong hoihsa uh a, a kum kik ciangin Mangpipa mahin Maymyo ah meeting sam kik a, tua a kipanin mission sang khempeuh kumpi sang suaksak dinga, Zolai in kisin ta ding hi, ciin vai hawm uh hi. Rev. J.H Cope pen kumpi nasepna pia loin, Honorary of Inspector of Schools semsak uh a, a T.A bek pia uh hi. Sang a zat ding laibu khempeuh – Tedim, Falam leh Khalkha pauin bawl a, tua bang kawmkawm mahin Tedim leh Khalkha pau in Thuciam Thak zong tei hi. Hih Zolai Sang pen kumpi in 1925 kumin hong a, tuin Zolai a nei i suak hi. A hong uk Mikang kumpite leh i sangmangte in ei ading a hoih penpen ding deihsak a, thu saupi khualin a hong vaihawmsakna uh cikmah hunin mangngilh loin, i phawk tawntung ding kisam hi. Amaute nasepna leh vaihawmna hangin i minam sungah Pasian minthang semsem ta hen.\nMizo gama sangmang J.H Lorrain leh Edwin Rowlands pen pausiam (linguist) suan leh muan tham a cing taktak mipil hi uh a, midangte ading deihsakna taktak tawh amau pumpi kipia a na hong sepna uh cikmah huna a mang ngei nawn lo ding nasepna hi. Lorrain in Mizo lai a na bawlsak ciangin anuaia bangin na bawlsak hi : A AW B CH D E F G NG H I J K L M N O P R S T T U V Z. Hihte pen amaute adinga a hoih penpen dinga a na bawlsak hi a, mipil pen leh laisiamte bawlsa ahih manin tu dongin kibawlpha zo tuan nawn lo hi. Ahih hangin J.H Lorrain in a laigelhna khatah hih bangin gelh hi, “A khuan ka ciah sungin sangmang dangte in aw sau adinga aw ka zatna leh aw tom ading o ka zatna pen hong na kheelsak uh a, aw sau ding a tungah circumflex (^) na zang uh hi. Hong kheelsak loin, kei a pen mah na zang suak hi le uh hoihzaw mah ding hi ven,” ci hi. Tua pen tulai taka ei ‘aw’ i zatna leh ‘o’ zatna tawh kibanglian ahi hi.\nTedim ah J.H Cope in Zolai hong bawlsak ciangin a ol penpen leh a mawl penpen (the easiest and the most simple) in hong bawlsak hi. I lumlet suk lumlet toh hangin J.H Cope in hong bawlsak sangin a hoihzaw leh a kheekkhia zo ding om nai lo hi. Pau leh laisiam tuam kai vilvelte (linguist expert) in a hong bawlsak kei buang uh leh baih lo ding hi. ‘Ih’ na zang hi; hih pen English ‘i’ tawh khen theih dinga a bawl hi a, ei dingin h thuah kul lo hi a, a val hi. Ei Zolai-in A B C D E G H I K L M N O P S T U V W Z hi a, mal 20 bek pha hi. Hih pen a ciilin ‘Mang Tuallai’ na ci hi. Theih nopin ol lua mahmah ahih manin ‘Ni Sagih Lai’ a ci zong om uh hi. A khangham lungpilsate in nisagih sungin a ututin sim thei in a gelh theih man uh ahi.\nTu hun ciangin mi tampi in ahi dingsa khain a kul lopi in awtawngte (abrupt sound of ending) ah h a valin a koih om uh hi. Koih nadinga a kilawm munte ah kikoih leh zong a dandan khat om hi. A kikoih nading mun ahi lopi ah koih het loh ding hi. A tuam vilvel (exceptional) cih bang ahih kei nak leh, hih anuaia laimungte tawh Zolai mal tawp thei lo hi. b, c, ch, d, f, kh, mh, nh, ngh, ph, q, r, s, th, v leh z.\nTua ciangin J.H Cope in azat dingin a hoih tuak hiam, cih a na sin ngei ahih hanga a zat nawn loh pen circumflex (^) hi. Awsau khempeuh ah circumflex zangin Mate Lai Siangtho na khensak hi. Hoihsa tuan lo ahih manin zang nawn lo hi.\nZolai azang thei ding mi pen tu laitakin gam thum – Chin State , Mizo State leh Manipur State ah kiom hi. Manipur state a om pawlkhatin ‘ou’ zang uh a, phonetic ah bel man ka sa mahmah hi. Ahi zong laigelhzia man pen hi dingin bel ka um tuan kei hi. Amau zong limtakin en phapha le uh zat suak taktak dingin bel deih tuan dingin ka um tuan kei hi. Ka tut muna ka ngaihsutsut ciangin J.H Lorrian, FW Savidge, Edwin Rowlands leh J.H Cope-te in zong Zolai gelhdan dingin hoihsa hi le uh na zang khin ding uh hi; hoihsa khol lo ahih manun a zang lo hi lel dingin ka ngaihsun hi. Tua ahih ciangin, ei adingin zong zat tuak lo, tham loin a valin ‘u’ a kibehlap niloh suakin haksasak zaw lai hi. A zangzangsate nangawnin a zat nading mun ah zang kha loin, ‘o’ omna khempeuh ah ‘u’ behlap ding kisakha thei zaw lai hi. Zolai haksasakin hong khialsak thei ding hi zaw lai hi.\n1. Tua ahih ciangin lai nei lo minam pen namtom, minam picing lo, minam mangthangte hi. Cikmah hunin lai nei lo minam pen khawsuak ngei lo dinga, minam dangte lakah theihkhakin om ngei lo ding uh hi. Mailam ah minam picing leh khawsuak i suah theih nadingin, Zomi namte ading thu saupi hong khualsaka hong deihsak mahmah Deputy Commissioner Stevenson leh i Sangmangte’ hong pattahna leh lamlahnate mangngilh loin, itin kemin, puahin zuunin, zangin khantohpih ciat ni. Tua ahih ciangin nang lai nang na it kei leh kua’n hong itsak ding hiam? Nang na puah kei leh kua’n hong puahsak ding hiam? Nang na zat kei leh kua’n hong zatsak ding ahi hiam?\n2. A minam, a pau leh a lai a it lote pen amah leh amah a ki-it lo, migina lo pente hi. I minam leh i hihna pen i zahpih ding hi lo hi. I kisialhpih a, minam dangte maiah i maingalpih ding hi zaw hi. Pasian mai mahmah ah zong maingalpih tham ciang dingin laamto a i tawisan ding hi. Mun tampiah mi tampi in Zomi i hih pen zumpihin, mi hong theih ding dahin Zomi i hih lam i ki-im theih tawpin a ki-im nuam ki-om hi. Ei leh ei i ki-im nop a, mi hong thei ding i ut kei leh, i ginat lohnate kimuin a maizum i hi a, mi hong theih ding a ut lo i hi hi. Tua banga mi hong theih khak ding i ut het loh, mi’n hong thei le uh i ut zawsop hun a om ciangin, i ginatna leh i maingalpih ding om hi, cihna ahi hi. I minampihte leh i beh i phung sungah migina sim tham khat om hen la, zong hau sim mai leh ama’ thu i gen ding kithanuamin, ei hauhna leh ei ginatna ahih loh hangin, midangte tungah kisial nuam mawkmawk thei hi hang. Tua banga kisialhpih tham, maingalpih taak leh angtanpih ding a tam theithei i om nadingin Pasian kiangah thungenin nakpi taka i pankhop ding deihhuai hi.\n3. Amah leh amah kithupisak lo a, minam dang a thupisak-zawte in sila nam ahi uh hi. Hih bang i cih ciangin ei leh ei bek kithupisak dinga, midangte bangmah a sim lo ding, cihna hi zenzen lo hi. Ei le ei vang kipia loin, ei sangin midangte a kibang vive, vang i piak zawk ciangin, ei le ei kinengniamin midangte a sangsak i hi hi.Midangte tungah bangmah uatna leh kiphatsakna om loin, lungsim siangtho taka om ding hi a, ei le ei kimawk lap tuan loin, kinengniam ding lah hi tuan lo hi. I hihna bang leh i tunna ciangah Pasian hong thupha piak hi, ciin angtana, i maingalpih zawk ding ahi.\n4. I pau leh i laite simmawhna in ei le ei kisimmawhna hi. Mikangte in introvert cih leh extrovert cih nei uh a, hih kammalte gel a kilehbulh linlian ahi hi. Mi pawlkhatte i hihna bangin zong kilangkhiasak ngam loin i om a, midangte leuleu a hihna sangun a sangzaw in a kigen khia uh hi.\n5. Minamdangte in amau pau leh laite thupisimin a suan a khakte uh tungah hilh sawnin zangsak tangtang uh hi. kawlgam sung bang en pak leng, Sente leh Kalate in tuma khang bangzah laiin Kawlgam hong tung uh hiam, cih i theih phak loh hi mahleh amau pau a pau thei bek tham loin, a lai nangawnuh thei lailai uh hi. A minam ngeina uh mansuah loin kemcing tinten ahih manun, nampi, migina ahih lamuh kilang hi. A minam ngeina uh ahi pau leh lai leh adangdangte zumpih loin, maingalna leh angtannain a nei zaw uh hi. Mi pau leh mi lai i theih pen lungdamhuai mahmah hi. Mi pilna, siamna leh theihnate i bat phak pen angtanhuai mahmah hi. Ahih hangin ei pau ei lai i theih loh pen namtomhuai mahmah hi.\n6. Bang hangin Zomite i laigelhzia kibang lo hiam? Zolai gelhzia kibat nading, cih thulu banghangin kikup kul lai hiam? A masa penin hih dotnate dawnna dingin mipil kitawm lua lai hi. Mipil tampi, suan le muan tham, a hong khai ding om le hang, tuate thu mang loin ki-om tuan lo ding hi. Tuate pilna leh siamnate zui loin, ki-om tuan lo ding hi. Amau hong makaihnate kinungngatsan tuan lo ding hi. Hih dotnate dawn nading a nihna ah ei mi pen eima tuam ciata tang din nuamte (individualist) i hi hi. Ei le ei ciat kideih khopin midangte thu a zui nuam lote i hi hi. Midangte pahtawi a laptoh ding sangin, gensia a nenniam ding lam i lawpna lam peuh hih tuak zaw leh kilawm ka sa hi. Minam bup ading sangin mimal adingin kihanciam thei zaw hi. A pangkhawm theite i hi kei a, a tang din nuamte bek i hi zaw hi. A thumna ah, pilna, siamna leh theihnate ah, ei le ei sangin midangte tung-etin a thupisim zawte i hi hi.\nTua ahih ciangin, a nunungpenin ei mite in si le sa tawh pianpih i minam ngaihsutna lungsimte leh i khawmuhziate i paih ding, lemkhawm a i puah ding leh i bawl phat ding tampi om hi. I lungsim paizia (mental tendencies) tampi takah midangte i batzawh nai lohna om lai hi. Damdamin i kipuahphat toh ding ahi hi.\nRev. Thuam Thang\nPrevious: MCCFA khawmpi noptak kibawl thei\nNext: Muh ciil Melbourne – 11 ~ Hau Za Cin


url: =Minthang Coronavirus (Covid-19) ~ Gin Za Khai :: ZOMI DAILY\nposted on 10 March 2020 at 9:44 pm Lomkholna: Health, News\nNa theihbeh nopkhak leh… Hih natna pen huihdiik natna (respiratory disease) a piangsakthei virus khat hang aa piang hi. A virus min pen “SARS-CoV-2” kici in, hih virus hanga apiang natna pen “coronavirus disease of 2019” aih keh “COVID-19” ki ci hi. Apongpong in hih coronvirus pen ii thusimkholloh natna: naasii- naptui, nakbing, khuh, (khuavot thuakna hanga cina hi’ng) ih cihcihte hong piangsak virus namkhat hi lel hi.\nTu aa minthang “SARS-CoV-2” bel hih coronavirus namte hinapi, alawmte sun lo in themkhat lauhuai zawdeuh se ahihman hi. Hihzahta aa hong minthanna pen 2002 leh 2012 kum lai aa tu aa danlian phialmah a hong piangngei a hihna leh, social media leh news media khauhpaih luatna hang hizaw kha in teh.\nTu ciangciang (3/7/20) ih theihna ah bel, hih virus in ii cii sasak, hong khuhsak, leh huihdik haksa sak thei hi. Natna dang tawh kibanglua ahih manin, a cisa khempeuh (>100.4F), akhuh thelhthelh khempeuh leh naak-haksa (huih diiklah) khempeuh in natnanei cihna zong hipah samlo hi. Tuamah bangin, acidam leh thahat tuak mahmah khempeuhin zong hih natna neilo cihna zong hi tuanlo kawikawi hi.\nPawlkhat te’n thuaklah mahmah napi’n pawlkhat te’n lah phawk selo lel uh hi. Atamzaw pen uham zawdeuh (>60) te leh zatep thei te’n hih natna ngahkha le uh uangnat phadeuh thei a, pneumonia (tuapsung meima natna) bang ngah in sihlawh thei uh hi. Kawlgamlam pan ahizong, hih natna kipat khiatna Sen gam kiim nawkkha maw, ahihkeileh hih natna nei khat tawh ii kisukkhakna a om keinak aleh lunghimawh luat kul lo dinghi.\nTuaban ah, natna dang lungtangnatna (heart disease), tuapnatna (lung disease), sikhum natna (diabetes) nei ahih keh, khanghamta (>65) ih hihkei nak aa leh zong, hih natna a ki gengen zah in lauluat ding hilo hi. A hihtheih lebel maw, den aa ih genbang gamdangkhualzin hong lutthak peuhmah hih virus ngahkha aa ii ki upleh hehpihna tawh siavuan te kivelsak hamtang ni.\nMikhat leh khat ii kilawhnapen a tamzaw kamhum lopi aa mimai khawnga ih khuhciang ahi zong, virus baangsa ih khutte tawh ih mit, nak, leh kam ih lawnkhakna hang zong hi thei hi. Ih khutte ih sawp tanghtangh ding kihanthawn kiknuam hangh. Hand sanitizer sang khutsawp hoihzaw pek hi. Tu laitak pen, hih natna donang zatui leh vaccine om nailo takpi hi. Ki dawmsiam ni.\nPawlpi upa khat thugen ka zakngei khat ah, “Pasian gam hong nai mahmah ta in peengkulte zong ki mutkhinta a, agingkhia nailo bek hi” acihse danin, ih Topa hong paiding nailuata ahih teh, tua peuh genpi in neizaw dia… Lungdam, Gin Za Khai, MD\nPrevious: Singkung leh leitung ~ Kap Za Khai\nNext: Zomi khatin “Kei hileng zong Tedim District piakei ning” ci ei ~ Dr. Dongno\nZAM Thupuak :: 01 November 2015\nTulaai Leitung Thuthang Tuamtuam Updates July 29, 2014


url: =Tuition Honna, Letsong Piakna Leh Pilsin Saang Sinna – chinbridge Institute\nKawlgam ah tuition aki cih ciangin sangkah hun khengval ah atuam in hun pia in sinna acihna ahi hi. Frontier Myanmar ten Tuition sinsakna pen tuni dong sumnak hoih khatin na gen uh hi. Tuition honna pen kawlgam akipan gam atam zaw ten kumpi phalna tawh asem uh hilo hi ci-in ciamteh uh hi. Ahi zongin kawlgam adingin pilsin saang sinna sang (University) ah tuition kikah bek thamloh in lamet khat nei in sia/mah te letsong tawh a kithoihna kimu thei hi. Tua ahih manin bang hangin sang ah tuition leh letsong piakna om ahi hiam? Tua te hangin sang naupang te in bangzah phattuampih uh ahi hiam? Siatna bangzah piang sak hiam? Aphat tuampih taktak aom hiam cih te kan ding kisam hi. Hih thu kankhiatna lai pen Chin (zomi) atam zawte sang kahna, Kalay University bulphuh in tuition honna leh van letsong piakna hangin sang naupang ten asangkahna vuah aphat tuampihna uh leh a siatnate kankhiat ding ngimna tawh akibawl ahi hi.\nA nihna ah tuition honna leh tuition kahna hangin sang naupangte gamtatsia sak hi cih kimu khia hi. Dotna adawng sang naupang te lakah 77 % in tuition kahna hangin sangkah hun atawm tuam banah tuition mun pawl khat ah laihuanna ah a kidong dingte bek a sin om hi aci zong om hi. Tua ban ah sia/mah te tuition ah lai a hilhna uh hangin a sang lai hilh ding uh pelh (absent) liang uh hi ci-in sang naupang 47 % in dawng uh hi. Dotna adawng sang naupang 49 % ten bel tuition kahna hangin kipil tuam khol kei ci uh hi. Tua ahih manin sang naupang atam zaw ten tuition kah hoih hi acih uh hangin pilsin saang sinna (higher education) adingin aphattuamna taktak a om lohna kimu hi.\nThukhupna, pilna a kibehlap theih nadingin tuition kahna, zahtakna tawh sia/mah te letsong apia hilo in olno takin lai on nop man leh buaih ngah nop manin letsong apia uh ahihna hih kankhiatna pan in kimu thei hi. Tua banah sia/mah te leh sang naupang te adingin amau nasep leh ahihna uh daang sakin gamtat luheek a kipan pilna sinna dongah dongtang sak hi cih kimu hi. Tua ahih manin tuni dongin a kizang tuition honna, tuition kahna leh letsong, van khat pepeuh piakna pen thuneite akipan pilna sin sang naupangte leh sia/mah ten gam leh minam itna tawh dal in langpan ding kisam hi.\nNote: Written by Salai Ngun San Aung, and translated by Langh Sian Khai.\nPrevious Post Lokhawhna Sang (Lungpi) ah Tintan Kahte Tuahkhak Haksatna, Buaina leh Seploh a Phamawh Thute\nNext Post University Sang Kahna ah Sang Naupang te’ Suakta Takin Teeltheih Khuan


url: =USA, AG Pawlpi Pastor Khat Thu Kivawt ~ Thu Tatuam (Siyin News)\nUSA, AG Pawlpi Pastor Khat Thu Kivawt\nTuesday, October 06, 2015 Tapidaw Taw Kisai No comments\nUSA, Oklahoma City, AG pawlpi "El Tabernaculo de Fe" ii vaisai tu leh, kep sum vai taw kisai in, vaipuak nei tu kisai in thukhen zumh ah kithen uh hi.\nPawlpi pastor Rev. Velio Estrada le Oklahoma City District Council of the Assemblies of God te kilaklaw buaina hi aa, District Council in Rev. Velio sia atawlnga sak sa hi ci ahikom hi thu piang dan in kison hi.\nAtawlngah sakna ahang zongh sia pawlpi neisa vanh pawlkhat zuak ci'n kison aa, tua thu taw kisai in zongh District Council thuneite in zongh media te tungah (www.koco.com) zongh pholaak uh hi.\nThukhen zumh in September tha thasum $ 1,000 le pastor quarter $ 500,000 sia kuama ii kamkup thei ngawl natu vaiphawmpui hi.\nHi biakinn sia member 500 pha aa, Hispanic ah biakinn lian bel khat in kison aa, Sep 23,2015 ni thukhen zumh ah sia nai 2:00 sung pastor pa thusit thuak aa, pawlpimi sawm khawm in panpui sawm ahihang thukhenmangpa in anungzuite hawlkeak hi.


url: =Eite’ ading asia ageel ngeilo Pasian :: ZOMI DAILY\nposted on 10 June 2016 at 8:33 am Lomkholna: Biakna, DavidTuang, News\nHun khat lai-in, Pasian’ nasem khat Gospel(Lungdamna Thu) gen dingin pai dingin mawtaw nungah hong bawng lingleng hi. Mawtaw tungah mi dim khin a hih manin a nungah bawm kha ahi hi. Lampi hoih lo ahih manin mawtaw kilok gawp a, lei lakah kia sukin kuamah in mu lo, phawk kha lo ahih manin mawtaw in tai san hi.\nAmah zong khasia mahmah hi. “Topa aw, nangma min leh gam adingin a kalsuan hi ing, bang hangin hi bang hong thuaksak na hi hiam”? ci kawmkawm sa-in a Gospel paina ding khua lam zuanin khe tawh hong paipai leh, a sawt loin mun khatah a den a, a tuanna mawtaw pen na ki bungin, mawtaw tunga tuang mi khempeuh na si khin uh hi. Hi bang thu piangte mu-in, a lungngaihkik kik tak ciangin, Pasian in ama tate’ adingin a sia geel ngei loin, na khempeuh hoih nadingin piangsak ahih lamtak tel takin hong thei hi.\nHih thu tawh kizomin i lungngaihkhop dingah; Tu laitak a, i mapai lohna i lungkham haksatnate khempeuh zong Pasian in a hoih zaw ding geelna hong neihsak hi thei zaw hi. I thuak lai takin haksa sa mah ni. Pasian zong phunsan kha thei mah ni.\nAhi zongin eite’ adingin, Pasian in a sia geel ngei lo a, na khempeuh hoihna dingin piangsak ahihna tel takin i theih nak leh a piang bangbang tungah i lungkim thei ta ding hi. A piang bangbang tungah lungkim theihna pen, deih kicin’na ahi hi(Late 37:4). Tua bangin Topa’ sungah lungkim theihna ii nungah, lungkhamna pen lungdam kohna hong hita dinga, haksakna khempeuh nopsakna tawh hong kilaih ding hi.\nPrevious: Biakna Pawlpi Khenkhap: Minam kikhen\nNext: Zomi Football Association (ZOFA) Cup ah Bishop Lian Khen thugenna


url: =Singapore ah numeikhat aguaktang dekin lamlam ahih manin kiman :: ZOMI DAILY\nposted on 15 September 2017 at 8:02 pm UTC+9:30 Lomkholna: News, Sawltak, Singapore, World\nSingapore, Bedok Town Center ah numei kum 39 aphakhin khat amahguak lamlam (Dance) cihi. Zingsang akipan nitaklamdong nai 8 sungbang amahguak alamlam khitciang in, anunung ah apuanteng suahkhia in aguaktang dekphial in bombi sungten bektawh lamlam ahih manin palik te’n man cih Lianhe Wanbao News te’n genkhia hi.\nHih numeinu pen zingsang 7am hunpawl in Bedok Town Center ah amahguak lam akipan hi a, akipatcil in kuamah in thudon khollo hi.\nAhi zongin damdam in alamdan kikhel in, tuapiandiak ahih manin, anawkkhia khuasungvak mipi te’n lamdangsa in enta uhhi. Mipi lunglutna Attention ngahta hi.\nAkhe leilak ah dingkip in, ahi zongin akhutte huihlak ah veivei in, atuamtuam in lamlam hi. Nitaklam 3pm hundong tuabang in amahguak lamlamlel cihi.\nNitaklam ciangin tawmvei guahzu a, tuaciang in apuante akawtman ahidiam, apuante khatkhitkhat suahkhia in, anunung ah abombi sungten guakbek cianta hi. Tuaciang in abombi sungten “Underwear” guaktawh tuasung tengah kileh kawikawi hi.\nMipi te’n en ngeingai uh a, tualak ah amukha khatin aomzia man sanawnlo ahih manin, palik te sampah hi.\nAsawtlo in palik te tungpah uh a, tua numeinu pen manpah uhhi. Tua numeinu pen Vietnam gammi hiding in ki ummawh cihi.\nSingapore Police te’n amatkhit uhciang in alungsim amanlo hiding in ki ummawh a, Institute of Mental Health (IMH) ah Psychiatric Assessment bawlding in kipuak cih kiza hi. Video ki khahkhialo citciat ci ei tangval te 🙂 Tulai leitung thusuak ngahdan, sawlna ngahdan atuamtuam hihtuak ei 🙂 Sawltak #zomidaily\nPrevious: London khuasung meileng tungah a puakkham om, migilo te gamtatna ci\nNext: Yangon – Mandalay Bus tungah khualzin Passenger khat asisa in kimu


url: =February 6, 2021 ~ MUC\nAdmin 12:47:00 PM Articles, Offertory Reading Zomi\nHannah In Pasian A Masak Manin\nNa khempeuhah Pasian masak pen hamsa hi. Hannah tungtawnin i hihna khempeuhah Pasian masak ding etteh theih ding om hi.\nHannah in nalamdang mu kha hi. Pasian in Hannah thungetna dawngin tapa khat a pia hi. Naupaai lam a kitheih ciangin nuam mahmah ding hi. Naupaai madeuhin Jerusalem biakbukah va pai-in a lungsim khempeuh Topa tungah sungkhia hi. Ama nget bangin Pasian in tapa khat a piak leh Pasian nasem dingin Topa ka ap kik ding hi, ci-in kamciam pia hi. Tu-in amah in ta nei-in a nunzia kilamdang mahmah hi. A tapa min dingin Samuel a phuak hi. A khitna in Pasian in hong za hi, cih khiatna nei hi.\nHannah in a tano Samuel tawi-in Pasian thu hilhhilh hi; a beisa Pasian nasepnate pulaak kik kik hi. Samuel in a lamdang takin a hong piangkhia hi; a lungsim khempeuh tawh a ta it hi. Ahi zongin a sawt lo-in ama kamciam bangin biakbukah a tapa in Pasian nasem dingin a piak ding hun hong tungta hi. Pasian in Hannah tungah tanu tapa tampi pia hi taleh, Samuel pen a ta masa hi-in Pasian tungah pia masa hi. Naupang Samuel in bangzahin a nu ngai-in lungleng ding hiam? Ahizongin Hannah in hih bangin pulaak hi: “1 Samuel\n2:1, 2: “ Topa tungah ka lungdam a, Topa hangin ka kipak hi. Nong huhna hangin ka galte ka nuihsan hi. Topa bangin a siangtho kuamah dang om lo a, amah simloh kuamah dang om lo a, i Pasian tawh a kibang hong hu dang om lo hi.”\nSamuel in Israel mite lakah kamsang lianpen hong suak hi. Pasian mipa ahihna tawh kumpi dingin Saul leh David sathau va hilh hi. A nu in Pasian masak hi keileh hih bang thu piang lo ding hi. Pasian i masakna hangin tate tungah huzaap lianpi om hi lo hiam? A nu le a pa in Pasian masakna uh hangin tate in leitungah Pasian aa dingin teci lian a suahna uh kimu thei hi.\nHannah in Pasian masak hi. Amah i etteh ding hi lo hiam?


url: =Christian Hymn te’ tangthu: Liansi Cia Maw! :: ZOMI DAILY\nChristian Hymn te’ tangthu: Liansi Cia Maw!\nposted on 4 January 2017 at 3:00 am Lomkholna: Article, Biakna, Hymn, Zamkhatkham\nStuart K. Hine (1899-?)\nSwedish Folk Melody pana Stuart K. Hine leh Manna Music-te in arrangement abawl uh ahi hi.\n20th century-a hong thang mahmah la hi a, Gospel lasa pawlkhat, a diakdiak-in George Beverly Shea in a sak-a kipan leitung buppi ah hong kizel hi. 1951 kumin Long Island-a Stony Brook Bible Conference ah Mr. James Caldwell in a sak ciangin America gamah a kiza pan ahi hi. Hymn dangte tawh tehna-in thak lai mahmah hi. 1954 kumin Billy Graham in London ah Crusade a bawl lai-in Cliff Barrows leh George Beverly Shea-te in Harringay Arena ah a sak uh ciangin leitung buppi ah hong kizel hi.\nA kiphuah cilna bel Swedish pau hi a, “O Store Gud” kici hi. Swedish pastor Reverend Carl Boberg in 1886 kum-a a phuah ahi hi. Ama’ hun lai-in evangelical thuhilhsia minthang mahmah khat ahih banah, Sanningsvittnet kici laihawm ah editor sem-a muibun mahmah hi. Sweden gam nisuahna-leitaw lam-a tuipi gei hoih mahmah khat-ah khualzin-a a paina panin hih la hong piangkhia hi. Thakhat thu-in huihpi tuak-a, van-gingin keekkia-a, a kiim a paamteng mialcip-in lauhuai mahmah hi. A sawt lo-in khua pha kik vat-a, ni taang seisai hi. A kiim a paam-a singkungte ah vasate kimawl-in hong ham ciauciau uh hi. Pastor Boberg zong thakhat-in khukdinsuk-a a lian lua mahmah Pasian hong bia hi. Taang 9 a pha la dawng khat phuaka, a gual masapen swedish pau-in, “O Store Gud, nar jag den varld beskader” ci-in kipan hi.\nTua zawh kum tam simsim khit ciangin Sweden gam Province of Varmland-a kikhopna khatah mipite in ama’ phuah hih la Swedish melody khat-a hong sak mawk uh ciangin lamdangsa mahmah hi.\nHih la hong kizelh kawikwi zia theihnophuai mahmah hi. Boberg in a phuah khit a sawt lo-in Manfred von Glehn in German pau-in tei a, “Wie gross bist Du” ci hi. 1925 kum ciangin America gam Chicago, Illinois-a North Park College-a sem Reverend E. Gustav Johnson in Swedish pau panin Mangkamin teikhia hi. Tu-a kisasa English version tawh bel kilamdang mahmah hi. Hymnal lui pawlkhatte ah kimu thei lai hi. A thulu “O Mighty God, When I Behold the Wonder” kici hi. 1927 kum ciangin I.S. Prokhanoff in German version pan Russian pau-in teikhia leuleu hi.\n1933 kumin England gam mi Reverend S.K. Hine-te nupa Ukraine ah missionary-in om uh hi. Tua lai ah Ukraine pau-a kisa “O Store Gud” va za uh hi. Pasian’ thu kizelh nai lohna khuamial gamah mi nih lasakna duet-in kisa-a piangthak lo mite’ lungsim a sukkhakna mangngilh thei het lo uh hi. Ahi zongin Mangkam-a teikhiat ding ngaihsun kha lo uh hi. Ahi zongin Sub-Carpathian Russia-a Carpathian mualtungah lungdamna thu gen-a a om uh ciangin Russian pau-a kisa tua la leh a etlawm lua mahmah Pasian’ bawlsa tua gam mualdungte en-in a Mangkam-a i saksak hih la hong phuak uh hi. Mun khat pan mun khat, khua khat pan khua khat ah zin kawikawi-a a pai kawmun gual khat khit gual khat, taang khat khit taang khat hong phulphul lel hi. “Nangma khut-a na bawlsa” a cih kammalte in tua a etlawm lua mahmah mualdung leh gamlakte hong musak hi. A taang masa thumteng tua muna a phuah uh hi a, a taang lina pen England a tunkik ciang vua a phuah uh ahi hi.\n1939 kumin Leitung Galpi Nihna hong kipan-a, Reverend Hine leh a zi Britain ah a ciah loh uh phamawh hi. Galpi sung, sun le zan-in German-te in bomb a khiatkhiatna lak mah ah lungdamna thu a gen uh khawl tuan lo uh hi. A taang lina bel gal ven khit ciangin phuak zo pan uh hi.\nHih la a aw bel nidang lai pekpeka Sweden gama kisasa folk melody khat pana kila ahi hi. Reverend Hine in hih la a Swedish la-aw arrangement tawh hong khenkhia a, tu-a i sak bang teekteek-in “How Great Thou Art” ci hi. 1954 kumin hih la a kikhetna copyright leh publishing right-te American Company khat in hong ngah khak ciangin leitung bupah hong kizel semsem hi. 1974 kum April kha-a kihawm Christian Herald magazine in hih la America gama kideihpen “the No. 1 hymn in America” hi, ci-in ciamteh hi.\nPrevious: 2005 – 2007 ZYA nasepna ~ Pa Cin Ngaih Suan\nNext: Hallo Zogam – 7 ~ T. Sawm Lian\nLeibat lohnading in atanu numei kizuakna apuak nupinu kum 15 thong kiading\nIndonesia vanleng mi 54 apua khat mangcip\nSyria galkapte leh apawl te’n Aleppo 85% lata ~ TK Lian\nRev Ciin Sian Khai ThD Ngah lungdam pihna


url: =Pawlpi makai kiteel ciang ~ Thang Van Lian :: ZOMI DAILY\nposted on 14 December 2018 at 5:52 pm Lomkholna: News, Thangvanlian, Zomi\nAkiteel dingte | Teelna ngah thakte | Teelna ngah lote | A teel mipite\nSiang gen mahmah mai leng Pawlpi kitapna leh Pawlpi sung a buaina omte pen MAKAI hang ahi hi. Makai kituh, makai ut lua, makai ut lo lua, makaih siam lo, makaite thu mang lo… cihte hang vive hi. Tua hang mahin makaihzia tawh kisai mipil John C. Maxwell in “Na khempeuh a khanna ahi a a kiatna ahi zongin makai hang hi – Everything rises and falls on leadership…” na ci hi. Hong khanpih ding makai maw hong kiatpih ding makai koi dante teel ihi hiam?\nKum bei simin Zomi Pawlpi sung kiteelna a tamzaw om den a, Khrismas hang a lungdam ding leh lungnuam tak a kumthak dawn ding kim lai Pawl sung leh innkuan sung kimaitai zo lo thei gige hi. Makai kiteel ciang a theih huai pawlkhat mimal muhna tawm hong kum ing. Mimal muhna hi bek ahih manin nang a tawh a kituah kei leh hong maisak in.\n1. A KITEEL DINGTE: Nomination Committee/Mipi in teel ding a makai min a gualhte lakah na min a kihel leh na ut a na ut kei zongin kamtam lua, paupeng lua kei in. Bang hang hiam cih leh Topa in mipite zang a hong deih pen lungdam huai lua hi. Na tate paulam kei in. Topa nasepna ah na tate a dongkholh a ci tawh kibang kha ding hi teh. Nasep tam lua, ci-in paulap zong kei in. Nasem zo ding a hinna damna hatna hong pia Topa ahih lam phawk zaw in. Paulap zong vetvet ken la om hit hiat lecin mi gina na hihna kilang zaw ding hi. Topa’ sapna a nial ngam dingin nang neu lua hi teh.\nTua mah bangin a kiteel ding mite lakah na min hong kikoih kei leh nakpi takin khasia se dah lel in. Topa’ teel lohpi a makai tang ut pen lauhuai mahmah zaw ahih lam phawk in. Pasian’ teel lohpi a ci le sa hanciamna tawh Upa makai a sem, Pastorte ahih kei leh midang khatpeuh khasiasak lua kha a Topa’ maipha a muh loh lawh om thei gige hi. Makai sem se lo a Topa maipha muh ding thupi zaw ci lel in. Makai ut lua ken la, hong kideih leh nial tantan se dah in.\n2. TEELNA NGAH THAKTE: Mi bangzah hiamte sung panin makai dingin nang hong kiteel cing ahih manin lungdam huai hi. Ahi zongin hih pen kisialhna leh kiphatsakna lamin la het kei in la, na pilna leh na hatna khawng suang mawkmawk loin Topa’ kiangah nakpi takin ki-ap in. Nang sang a senior zawte leh junior zawte, numei Naupangte leh meigong daipamte a phawk a khual den nu/pa hong hi in. Thungetna leh Lai Siangtho sim hahkat mahmah ding phawk in. Makai pen a tamzaw mipi mai a pai ding ahih manin piakkhiatna, kikhop paina, meeting kahnate ah lim pha hih sawm in. Pastor te ban a dom sak hi in la, Pastor te khasiasak makai hi kha kei ham tang in.\nPawlpi a tamzaw in Pastor/Advisor i nei ciat hi. Tuate tawh tonkhawmin ahun zui-in Cialpi, Seminar, Consultation, thusinna leh activity tuamtuam bawlpih sawm in. Ngaihsut hong kipiate khinkhai in la na theihna tawh gawm khawm in. Mi khat cihcih in gamta den kei in. A kisem ngeisa teng bek sep sawm loin, lampi lui teng bek zuih sawm loin na thak vai thak bang ka sem ding hiam, cih Topa kiangah vision ngen in. Seppihte adingin a nawngkai lam hi loin teamwork a siam mi hih sawm in. Tua mah bangin na mai ate sepna maban khempeuh zahpih bawlin lumlet gawp kha kei in. Min deih lua kei in. Lawhcinna taktak Topa kiang pan ahih lam phawk in.\nTeelna ngahte sung panin eimau kivakna talen ciat om ahih manin panmun hawm dan siam kisam mahmah hi. Lai mi zaw deuhte in Secretary cih bang, thu tawh a teng ngiungeute Chairman ding cih bang, sumkem ding a hoih diak cih bang om ahih manin tuate en kawmin panmun kigual leng kimazang tuam mahmah hi.\n3. TEELCINGLOTE: Makai kiteel cih ciangin a cing a om mah bangin a cing lo zong om ding hi hang. Vekpi a makai cih bang om thei lo hi. Maizumna dingin ngaihsun het kei in. A pil pen a siam pen teng a kiteel cing hi tuan lo a, tutung adingin a lem pen teng a kiteel hi zaw hi. Teelcing makaite thapiak ding, tawsawn a panpih ding ngaihsun in la lang bawl het kei in. Mi na lang bawl leh nang makai na sep ciangin midangte in zong nang hong langbawl leh nuam sa lo ding hi teh.\nMakai sem laitakte pawlkhat pen kiteel cing nawn kei leh “KIA” ci mawk ihih manin makai hihna pan a kiasuk tawh kibang a, pawlkhat in na sa thei, maizum ngaihsut thei mawk uh hi. KIA cih lamin la loin tawlnga, tha hong kikhek… ci leng tawldam huai pen hi. Makai na hih lai mah bangin Pawlpi sungah sumpi piakna leh nasepnate ah thadah lo tha sial loin sem suak in. Eima makaih sung bek hanciam, mi makaih ciang a thadah pen miginalote dan ahi hi.\nHih pen Pawlpi pilvangte in a “KIA” cih dan a om lohna dingin Term khat simin sehthuam suah sehkhat cih bang a tawlnga ding gual diudeu thei uh a vai tampi nuam tuam hi. A limlimin ei panna munah ei tang a hong pang ding mi a om pen lungdam zawk ding ahi hi. Khantawn a ei bek in i sep sawm leh gim huai mahmah ding hi.\n4. MAKAI A TEEL MIPITE: Makai i teel siam leh i Pawlpi in na lianpi semin khangto thei a, i teel siam kei leh khangto lo bek tham lo manthanna lam kimanawh thei hi. Makai teelna ah Pasian a zahtak, nuntakna ah a siangtho gen bang lo theithei, innkuan sung uk zo mi, a zite a kamtam lua lo, mi thukhual, ngaihsutna kip a neite teel huai hi. I Timothy 3:1ff sungah Siate leh Upate pianzia ding limtak kigelh hi.\nTua ciangin tanau pai luat, khua pai luat leh beh pai luat hoih het lo hi. Pawlpi khat sung a bawng cing zawdeuhte in zong ei tam tah hang ci-in ei teng bek in makaihna buluah loin tanau meltheih hau lote phawk ding kilawm hi. Pasian in kuate teel hiam, cih et masak pen ding ahi hi. Tua pen Pasian’ tate zia ahi hi. Tanau haulote zong ei citawm ci a thanem pong mawk ding hi loin Topa mitsuan a ihihna bangbang tawh hanciam ding hi lel hi.\nLeitungbup a om Zomi Pawlpi khempeuh makai teel siam ding leh makaite hang a a nuamsa a khangto Pawlpite hi dingin Topan thupha hong pia ciat ta hen. Amen. Thang Van Lian\nPrevious: Amau’ munciat ah thupi\nNext: Christmas Letsong\nIndia in Nuclear khuapi bawlhi ci’n Pakistan in ngawh ~ TK Lian\nJapan Gal Sung Dawi Havang Kal Pan – 1


url: =ZBCM Zumpi pan Kanpalet Mission nasepna vai vanna theih huai pawl khat - TUNGZANG NEWS\nZBCM Zumpi pan Kanpalet Mission nasepna vai vanna theih huai pawl khat\nZBCM Zumpi pan Kanpalet Mission nasepna vai vanna theih huai pawl khat.\n1. Khualzin na\nFriday, January 30, 2012, ZBCM zumpi pan Kanpalet missionary ih khah vai a va en dingin Keimah Mission Secretary Rev. Dr. Langh Khan Thang leh Associate General Secretary Rev. Than Za Cin le Lang Zang Baptist Church pan Kanpalet mah ah Missionary khat khah a hih manin, Assistant\npastor Sia Thang Lian Khup in zong hong zui thei a, Kawlpi pan, zingsang nai 6 in ZBCM mawtaw tawh ka ding khia uh a, tua ni in tung suak zolo ka hih man un, Thy Lin khuapi ah ka ngiak uh hi. Tua pan\nzing tungin dingin Kyaikthu ah kiallap ne in Saw khuapi zingan ka delh uh hi. Saw khuapi ka tun uh ciangin zingan ka ne uh a, Kanpalet khuapi Zion Baptist Church pastor ahi ZBCM pan missionary a ih khah Rev. Nai Thang leh Church Secretary pa Thang Hlei tawh ko hong dawn ding a hong pai tawh ki tuakin, 11am pawlin Kanpalet khuapi lam ka zuan in ka pai uh a, 1:30 Pm in ka tung uh hi. Tawl khat tawlngak zawh ciangin, ZBCM pan ih khah IMC khat ahi Rev. Nai Thang leh Lang Zang Baptist Church pan missionary akhah ahi Pastor Nai Thang tawh holim na nei in, ZBCM zum ka puak uh Pasian thu bu\n(Kawllai) tawh bu 48 leh Lang Zang pawlpi pan Lai Siangtho bu (Kawllai) 50 te amau tungah piak khiatna apna thungetna hunkhat ka nei uh hi.\n2. Victoria mualtung kahna\nSaturday, ni-in zingsang 7am, innteek te hong hanthotna tawh Victoria mual sang tungah kah dingin ka ki thawikhia uh hi. Ko Siate thum , car driver pa Cintawng, Rev. Naithang te 3 leh Pastor Nai Thang le pastor nu tawh 10 ki pha hi. Mawtaw tawh mualbul dong tai 10 ciang ki pai thei in, tua pan in mual tung dong khe tawh tai 5 ki kah to a, mawtaw saikel tawh mual tung dong tung suak ahih manin annek ding teng khat in saikel tawh pua to hi. Maultung 11am in ka tung uh a, tua mual tung pen zang in tua pan in November kha bangah mun tampi ki mu thei in, Pagan Niang oo, zong ki mu hi hong ci uh hi. Ahi ongin meii in liah in Mindat khuapi bek mah ki mu thei hi. Tua mual tungah a sang pen mun ah Kawl ten tattung khat lamin tua ngei ah khawlna ding inn khat sikkaang khat lam a, amual nih na ah bel singlamteh khat kiphut hi. Man la nuam ten, Video la nuam ten la in, tua zawh teh innteek te hong puak zingan lim mahmah te ka ne uh a, ka man’ uh teh ko apai teng ki kaikhawm in, Ken Lai Siangtho tawh hanthotna tom no khat nei in, tua zawh teh Rev. Than Za Cin in thunget na ding hong makaih in, mualtung ah ka vekpi un khuk din in, Zogam, Kawlgam khalam khanlawh na ding thu ngen bek tham lo in Kanpalet gam sung mahmah ah khanlawhna zong tun na ding khitui naptui tawh tawlkhat sung thu ngetna ka nei uh\nhi. Ka man uh teh innlam ka zuan uh hi. A khuamun lui ka tun uh ciangin bual neu khat om a, Rev. Nai Thang in hih pen ni dangin hih bual tui pen pale tawh ki bang ahih manin Kan pale khua ki ci a, tua panin Kanpetlet ki ci suak hi cih thu hong gen hi. Tua pan in a khua lu ah Hotel mun nih ah om in a inn te uh\nhoih thei mahmah a, gamdang mi te pai zeuhzeuh hih tuak hi. Tua inn sungah amau mitam puan silh te zual tungah ki suang a, tua lai ah vasa lim zong om in, tua vasa pen leitung bup ah hih vasa pen hih Victoria maul tung bek ah ki mu hi hong ci uh a, a lung lut huai mahmah khat hi. Nitak nai 5 in ka zin uh ka tung kik uh hi.\n3. Zion Baptist Church in ZBCM zumpi te Sa hong gawh\nInn lam ka tun uh ciangin Biak inn ah ka tung suak uh a, Biak inn ka tun uh ciangin an luisa nakoih uh a, Pawlpi Secretary in vok lu leh a sa pawl khat kuangpi khat in hong pia in, thugen na hong nei a, hih\npen ko Kanpalet ngeina hi in, Zion Baptist Church in ZBCM zumpi pan ko avei huai mahmah Kanpalet kha mangthang te hong vei in nong van man un, a ki genzo lo ka lungdamna hangun vok khat kong gawh uh hi a, zumpi pan hong pai Siate khat in nong san na ding un kong thum hi hong ci in, Sia Cin in sanna hong nei in thungetna tawh lungdam tak in an ki ne hi.\n4.Biak piak na\nZion Baptist Church pen inn 20 hi in, kikhop na pen amaupau ahi Dai pau zangin a ki khawm nitak hun ah avekpi un mi 40 tang hawng ki khawm thei uh a, lawp thei mahmah uh hi. Tua pawlpi in, mei set neu khat nei in, songbox, mic cih te nei zo nai lo ahih manin hunzang peuh in ot bua bua kul pian hi. Hi zo leng lei sak huai mahmah hi. Am bek koih in ki zang thei nai lo hi.\nSaturday ni tak Rev. Dr. Langh Khan Thang\nSunday sun Hunzang Rev. Than Za Cin\nSunday nitak Hunzang Pastor Thang Lian Khup\nSunday hunpi sung ah ko Kawlpi pan a pai teng car driver tawh (4) teng Kaanpalet te ngeina tem apaitawh aki thuah te a hoih mahmah khat ciat hong piak banah ZBCM zumpi ading ci in temta khat leh amau seng mah khat hong pia lai uh a, hunpi sungah apawlpibup in amau pau in ZBCM gam khantoh nading Zogam Kawlgam ah missionary tampi a khah zawhna ding, ZBCM lungtup ahi missionary 300 a khah khiat zawhna ding ci in, tawlkhat sung khukdin thu hong ngetsak uh hi. Nitak inn ka tun uh teh\nVoksa paipel dim khat ahan keu sa in hong pua sak lai uh hi.\nMailam mission nasep nading vai tawh kisai holimna ki nei a, ZBCM pan ih khah ahi Rev. Nai Thang ahi zong, Lang Zang Pawlpi akhah uh ahi pastor Nai Thang a hi zongi, a mau muhna bang in hong gen uh hi.\nKanpalet khuapi kim ah Christian bel om kawikawi sam uh a, tam nai lo uh hi. Ahi zongin Kanpalet khuapi pan in tai 50 a gamla Tin Duai khua minam Chin pung te ci-in, tua lai khua pen Kawl suah gawp in a ngeina uh zong Kawl ngeina, biakna te zui in, a om na leh nidangin tua lai ah Christian thu kin gen ngei na pi ki zom non lo a hih manin hong kawl suah gawp ahih manin, tualai ah ana sep na uh leh a haksatna te hong gen uh hi. Tua khua ah Pasian thu gen dingin amau mite lo buang kuamah alut ding phal lo in, amau mi te zong tha khat thu in ih gen hang zong hong um pah hi lo in, huntam pi lak kul ding cih thu zong hong gen uh hi. Tua hi in Rev. Nai Thang in zong amah mah in a vaan banah tua khua ah Siamah numei khat khah sawn in, tua Siamah nu in zong ahaksat na te hong gen in Pasian thu pen mun dang bangin thakhat in ki pulak thei ,Pasian thu ki tang gen thei lo in, ih nuntak na tawh lah na, itna lah lah kul in, a ki sam bangin zong huh kul cih thu zong ahaksatna hong gen hi. Tua hi in khat bek hi lo in nih leh thum bang pha thei le ung ki hung huan le ung ki lawhcing zaw deuh ding hi, bang bang leh nong\nveina uh ka lung uh dam mahmah in nasep a ki pan thei suak ung. Mailam ah nalian tampi ih sep zawh nadingin thu nakpitak in ki ngek sak ciat ding hi hang cihtawh ka ki vai khak uh hi.\n6.Mailam na sep zia dingmuh na\n1. Kanpalet gam sung khanlawh na ding thu ngetna ah phawk huai mahmah hi.\n2. Zogam sung ahih hangin anungta Pasian hoihna atel tam nailo ahih manin, amauleh amau in Pasian thu a taangko nop uh hangin, a sem dingleh a sumleh pai tawh panpih ding om zo nai lo uh hi. Amau leh amau din ding haksa sa mahmah lai uh a, panpih huai mahmah lai hi.\n3. Ih pau ki bang lo leh ihngeina ki bang lo ahih manin missionary dingin ei ih va pai sangin amau pantah theih te pantahin, amau mah khah thei leng ki lawhcing thei dingin ka um hi.\n4. Kanpalet gamsung hong khanglo takpi leh akim a khuapi ahi tu-a aki\nlut theinai lo akim a, Saw khuapi, Thy Lin, Khuapi tampi te... lam ah ei Christian te in valut in Pasian thu ih gen ding pen baih vetnai lo hi, Kawl mi bek om ahih manin midang in inn mun lei a vaten ding cihpen haksa mahmah lai ahih manin amau lam pan sihsan na-in nei in Pasian thu damdam in ki puak zo pan ding hi.\nRev. Dr. Langh Khan Thang\n2/25/2012 01:38:57 am\nZomite Pasian in thupha hongpia in hong zang hi.


url: =A etteh huai khangno :: ZOMI DAILY\nA etteh huai khangno\nposted on 10 April 2015 at 10:49 am Lomkholna: News\nLeitungah tangthu minthang mah2 khat kong hawm sawn nuam hi. Khang no kum 21 a pha khat sum bawl na pan in a neih sa teng sum hi. Kum 22 a phak in gam thukhun bawl lak ah ki hel dg in ki dem na ah lel hi.\nKum 24 a phak in a sum bawl na ah a neih khempwuh sum leu2 hi. Kum 26 a phak in a it mah2 a lawm ngaih nu in sih san leu2 hi. Kum 27 a phak in a khua phawk theih na sazang te ki sia gawp sawn2 hi. Hanciam mah2 ve2 in Kum 34 a phak ciangin Lotdaw a mat(congressional ) dg in a dem na ah lel leu2 hi.\nKum 45 a phak ciangin Senator ding a ki dem na ah lel leu2 hi. Kum 47 a phak ciangin kum pi nih na (vice- president) ding a hanciam na ah kia leu2 hi. Kum 52 a phak ciangin US kumpi dingin tel na ngah in kumpi ong suak hi. Tua mi in Abraham Lincoln hi. Mi vom le mikang ki deidan na; Mivom te sila(sa’l) hih na pan a suak ta sak US kumpi minthang mah2 khat hong suakhi.\nBang zah tak in hanciam hiam? Bang zah vei puk cih sangin bang zah vei thokik hiam? bang hang in minthang hiam? Bang ci bang in hanciam hiam? cih te Khangno khang thak te in etteh huai le tha lak huai mah2 a hih manin a sim kha mimal lungsim ong phawng ciat henla gual zawh na ngah in minam a laam sang zo; ZOMI te a hi dingin i biak Pasian in mimal kim thupha ong pia ciat tahen! Amen\nPrevious: Zomi Days (Zomi te a ding Ni thupi pawl khat)\nNext: ZCD te Tuilangh khua ah\nBukkhuh Nakbing bangci kidal ding


url: =Thai gamsung ah Kawlgammi 46 kiman :: ZOMI DAILY\nThai gamsung ah Kawlgammi 46 kiman\nposted on 8 March 2016 at 7:48 am UTC+9:30 Lomkholna: News, Sawltak, Thailand, World\nThai gam Yok District sungah Sunday ni in kumpi thunei te’n gamdang mi aguk om te lamzikpi tungah Operation bawl uh a, nihvei Operation abawlna ah Kawlgammi 46 mankhia uh cih Bangkok Post in genkhia hi.\nAmasa pen Operation abawlna ahihleh Bong Ti-Wang Pho lamzikpi tung aom Phu Noi Checkpoint ah hi a, zingsang 1.40am hunin mawtaw tungpan honkhat mankhia uhhi. Mawtaw amat masakuh pen Mazda Pickup Truck te khat hi a, tuasung ah Kawlgammi Thai gamsung ah na aguk sepsim dingin apai mi 21 mankhia uhhi.\nTuaban ah adang Nissan Pickup khatzong khawlsak leuleu uh a, Kawlgammi 18 mankhia leuleu uhhi.\nMawtaw hawlte ii genkhiatna ah hih Kawlgammi nasemding te pen Sai Sok District aom Ban Thai Muang cihna khuapan in Sai Yok District sung aom Pak Kilen khua ah nasemding in apuak uh cihi. Tua azinna khua uh atunkhit uhciang inzong muntuamtuam akisapnana ah aki thehthang sawnsawnding uh hihtuak lailai hi.\nHihteng akimat hunpawl mahin Kanchanaburi-Sangkhalaburi lamzikpi tung aom Checkpoint khatah Operation khatmah kibawl a, Bus te kikhawlsak in Kawlgammi 7 mah kimankhia cikawikawi hi. Tua hi a, nikhatsung hunkhatsung bekbek in Kawlgammi akiman pen mi 46 bang hongki matsakziau ahihi.\nHih akiman Kawlgammi te pen Thai gamsung ah aguklut “illegal entry” ahih manin, tawlkhatsugn mah thong tanphotding uhhi. Kawlgam kikhelta ihcihcih samhangin nasep silbawl hamsalai veve ahih manin, nektawm zongin gamdang ki zinkhia vevelai a, tuakawmkal ah mat leh hen kituaktuaklai ahih manin khasiat huai mahmah hi. ZD Sawltak #zomidaily\nPrevious: Zomi vs Chin (Suut kiikna) ~ Pu Zokhai\nNext: US gamsung khualzinna pawlkhat – 66\nIsrael Pau Sian Tuang Tan 10 5D lungdam pihna\nA Hoih mahmah Numei leh A Vam mahmah Tuizeu Noccalula\nMalaysia, Seremban ah palik te’n migilo 2 thautawh kaplum\nMandalay leh Lashio kikal ah mawtaw nai 12 sung awkcip


url: =KIA Thu Tawm Kaihkhopna ~ Thu Tatuam (Siyin News)\nKIA Thu Tawm Kaihkhopna\nSaturday, February 06, 2016 Kawl Ngam Thu No comments\n1960 in Kachin Independence Organisation sia kiform in member 27 pha uh aa, amate hiam toai tute azon tawm uh hi.\nChairman : Zaw Seng\nDeputy Chairman : Zaw Tu (Zaw Seng ii naupa)\nSecretary : Lama La Ring\nAkipatna tu in Kachin Batallion 4 ah Lane Corporal Lamung Tujai in panpui hi.\nZaw Seng apanta sia , 1949 kumh in Kachin Battalion ah Captain seam Kayin ngal sung KNDO ah kihel Naw Seng hi. Zaw Seng sia Naw Seng ii nungzui khat hi in Naw Seng nung azuiciil lai Zaw Seng sia Tanliat bekma hi.\n5 February 1960 ni bank phul uh aa, Feb 5, 1961 ni ciang Lwe Tauh ah KIA form kik uh aa, mihing 100 pha in Zaw Saing sia ngalkap mang hi in Gyilitlin sia major-commander kise hi.\n1963 sung ngalkap tu mihing 20,000 bangh kaikhawm man uh hi. Ahihang1964 December sung KIA 696 liam in 377 thi aa, 2223 sia haksa sa in ki surrender aa, 1,064 sia matthuak uh hi. Tuazawk KIA sia kiam susuk hi.\nCommunist Party of Burma (CPB) te hun 1966 ciang, CPB te pawlkhat KIA taw hong kingawm thei kik aa Sen ngam pan huuna (tawm) taw tawm hu sang thei kik uh hi. Ahihang CPB le KIA sia mun le ngam vai athu kisi tatak ngawl uh aa, kisim vazek kipawl vazek uh hi.\n1970 ciang Kachin, Naga, Mizo le Rakhine hiam toai te pawl kiphawl khop tu thukim uh aa, Bangladesh kumhpi huuna ngen uh hi.\n1972 ciang KIA te ngalkap 2950 pha kik uh hi.\nCPB te in KIA taw kizopna ah lampui tu in CPB min Naw Sai lampui in see ahihang March 8 1972 in thatlumh uh hi , ahihang Naw Sai ii thi dan sia liangna pan taak suk ci'n theam uh hi, atheamna thu KIA te in aheak uh ciang, KIA le CPB kizopna kisia sak uh hi.\n1973 June 2 kipan sung Mizo (MNF) le Naga hiamtoai te langlut sinan nei sak uhhi.\n1973 le 1974 sung CPB taw kisim uh hi.\n1994 sung KIA te ii sumtumna Suangmanpha khuuk (Jade Mine) sia Kawlte khutsung theng ahikom, 24 February 1994 ni in Kawlte taw kilemna vawt kik uh aa, 2011 ciang kido kik uh hi.